title: Lionel Richie

text: Kolmannen albuminsa julkaisun jälkeen Richie piti kymmenen vuoden tauon ennen neljättä studioalbumiaan, joka oli vuonna 1996 ilmestynyt "Louder Than Words". Kolmannen ja neljännen studioalbumin julkaisujen välillä julkaistiin vuonna 1992 kokoelmalevy "Back to Front", joka sisälsi kolme uutta kappaletta, kappaleet ”Do It to Me”, ”My Destiny” ja ”Love, Oh Love”.


title: Lionel Richie

text: Richie konsertoi 14. lokakuuta 2012 Helsingin Hartwall-areenalla, mikä oli hänen ensimmäinen esiintymisensä Suomessa.


title: Lionel Richie

text: Richie on saanut uransa aikana monia palkintoja. Vuonna 1983 hänet palkittiin Grammyllä kategoriassa paras mieslaulajan popesitys (Best Male Pop Vocal Performance) kappaleestaan ”Truly”. Vuonna 1985 hänet palkittiin kahdella Grammyllä, vuoden tuottajana (Grammy Award for Producer of the Year, Non-Classical, jakoi palkinnon James Anthony Carmichaelin ja David Fosterin kanssa) ja vuoden albumista ("Can't Slow Down"). Vuonna 1986 Richien ja Michael Jacksonin kirjoittama ”We Are the World” sai neljä Grammy-palkintoa, muun muassa kategorioissa vuoden äänite (Record of the Year), vuoden kappale (Song of the Year) ja paras popesitys duolta tai yhtyeeltä (Best Pop Performance by a Duo or Group With Vocal).


title: Lionel Richie

text: Vuonna 1986 Richie palkittiin sekä Golden Globella että Oscarilla elokuvassa "Taylor Hackfordin Valkeat yöt" ("White Nights") soineesta kappaleesta ”Say You, Say Me”. Hän on ollut ehdolla parhaan laulun Oscarin saajaksi myös kappaleilla ”Endless Love” (elokuvasta "Mieletön rakkaus") ja ”Miss Celie’s Blue” (elokuvasta "Häivähdys purppuraa").


title: Lionel Richie

text: Vuonna 1994 Richie nimettiin Songwriters Hall of Fameen ja vuonna 2003 hän sai tähden Hollywood Walk of Famelle.


title: Lionel Richie

text: Lionel Richie on ollut naimisissa kahdesti. Brenda Harveyn kanssa solmittu avioliitto alkoi vuonna 1975 ja päättyi eroon vuonna 1993. Richiellä ja Harveylla on yksi yhteinen lapsi, tytär Nicole, jonka he adoptoivat virallisesti vuonna 1990, mutta joka oli asunut heidän luonaan jo kolmevuotiaasta asti. Nicole Richie on tullut myöhemmin tutuksi muun muassa tositelevisiosarjasta "Simple Life". Vuonna 1995 Richie avioitui Diane Alexanderin kanssa ja heillä on kaksi yhteistä lasta, Miles (s. 1994) ja Sofia (s. 1998). Liitto päättyi sittemmin eroon.


title: 2016

text: 2016 (MMXVI) oli gregoriaanisen kalenterin karkausvuosi, joka alkoi perjantaista.


title: Sydämentahdistin

text: Sydämentahdistin on kehoon leikkauksella asetettava laite, joka säätelee sydämenlyöntien tahtia. Sydämentahdistinta käytetään rytmihäiriöiden hoidossa, kun potilaan sydämen luonnollinen tahdistus ei ole riittävän nopea tai kun sydämen sähkönjohtavuus on alentunut niin, ettei luonnollinen tahdistus saavuta alempia kammioita.


title: Sydämentahdistin

text:
Ensimmäisen ulkoisen sydämentahdistimen kehitti kanadalainen John Hopps vuonna 1950. Kokonaan kehoon asennettavan sydämentahdistimen kehittivät kirurgi Åke Senning ja insinööri Rune Elmqvist Ruotsissa. Ensimmäinen ihonalainen sydämentahdistin asennettiin Arne Larssonílle 8. lokakuuta 1958. Tämän tahdistimen kestoikä oli vain kolme tuntia.
On olemassa myös rytmihäiriötahdistimia, joita laitetaan silloin, kun potilaalla on henkeä uhkaavia rytmihäiriöitä. Lisäksi on olemassa myös vajaatoimintatahdistimia, joita on rytmihäiriötahdistimen ominaisuuksilla tai ilman. Vajaatoimintatahdistin voidaan asentaa potilaille, joilla on sydämen vajaatoiminta ja vasemman ja oikean kammion dyssynkronia (eritahtisuus), kun potilaan kuntoa ei saada hyväksi pelkällä lääkehoidolla. Potilaalla ei näissä tapauksissa ole välttämättä sydämen hidaslyöntisyyttä.


title: Sydämentahdistin

text: Sydämentahdistimen voimanlähteeltä vaaditaan paljon, sillä luonnollisestikaan potilaan ei voida olettaa vaihtavan paristoja. Koska kemialliset paristot eivät välttämättä kestä elinikää, 1970-luvulla ydinenergian käyttö oli luonnollinen valinta. Silloin sydämentahdistimissa käytettiinkin jonkin verran plutoniumin Pu-238 isotooppia hyödyntävää energianlähdettä, ydinparistoa, joita vuonna 2003 oli edelleen elävissä potilaissa 50-100 kappaletta. Yhdysvalloissa kolme lääketieteen tekniikan yritystä valmisti tällaisia sydämentahdistimia: Cordis Corporation, Medtronic Inc. ja Coratomic Inc.


title: Sydämentahdistin

text: Länsimaissa ensimmäiset, muuta kuin ydinteknologiaa käyttävät tahdistimen paristot olivat elohopea-sinkkiparistoja, joiden käyttöikä saattoi olla vain alle kolme vuotta. Nykyisin tahdistimen virtalähteenä on litium-pohjainen paristo, kuten litiumjodikenno. Tahdistimet valmistetaan titaanista, ja konnektori, johon johdot yhdistetään, on epoksimuovia.


title: Sydämentahdistin

text: Pariston hiipuessa koko tahdistingeneraattori vaihdetaan ja yhdistetään vanhoihin johtoihin. Johtojen vahingoittuessa laitetaan uudet johdot, mutta vanhoja ei poisteta suonten sisältä. Tahdistimen pariston kestoikä on keskimäärin 5-10 vuotta käytöstä riippuen. Jos tahdistin joutuu tahdistamaan eli antamaan sähköimpulsseja vain hyvin satunnaisesti, paristo voi kestää jopa yli 10 vuotta.


title: Sydämentahdistin

text: Tahdistimen toimintaa, pariston ja johtojen kuntoa sekä tahdistimen tallentamia tapahtumia sydämen toiminnasta luetaan iholle tahdistimen päälle laitettavan lukupään kautta. Lukupäästä tiedot siirtyvät tietokonetyyppisen testauslaitteen näytölle. Näin myös testataan tahdistimen toiminta ja tehdään tarvittavia säätöjä tahdistimeen. Tahdistinpotilaat käyvät näissä kontrolleissa tahdistintyypistä ja toiminnasta riippuen kolmen kuukauden – kahden vuoden välein. Useimmiten vuoden välein. Jos tahdistimeen ei tarvitse tehdä mitään säätöjä, itse testaus kestää 10-15 minuuttia ja on tahdistimen käyttäjälle täysin kivuton. Tosin testauksen aikana sydämen sykettä saatetaan joutua laskemaan tai nostamaan pieneksi hetkeksi, mikä voi tehdä epämukavan olon.


title: Sydämentahdistin

text: Vuodesta 2008 tahdistimissa on käytetty langatonta tiedonsiirtotekniikkaa. Langaton tiedonsiirtotekniikka ja etäyhteys valmistajan palvelimeen mahdollistaa etäluennan kotikäytössä.


title: Sydämentahdistin

text: Tahdistimeen pystytään säätämään mm. sykerajat: kuinka alas tai ylös sydämen syke saa nousta/laskea. Lisäksi tahdistimissa on mahdollista aktivoida eräänlainen liikesensori, joka reagoi ihmisen liikkeeseen. Kun ihminen lähtee liikkumaan, määritellyn aikarajan sisällä tahdistin nostaa sydämen sykettä. Nämä ovat vain muutama esimerkki tahdistimen säätömahdollisuuksista. Jokainen tahdistin ohjelmoidaan yksilöllisesti käyttäjänsä tarpeisiin sopivalla tavalla.


title: Sydämentahdistin

text: Sydämentahdistin toimii vain tarvittaessa, joten se myös seuraa ihmisen oman sydämen sähköistä toimintaa. Sydämen siis annetaan toimia itsenäisesti: vain häiriöiden ilmaantuessa tahdistin korjaa tilannetta.


title: Sydämentahdistin

text: Yksinkertaisimpien tahdistimien lisäksi on olemassa defibrilloivia sydämentahdistimia (rytmihäiriötahdistimet), jotka antavat potilaan sydämeen sähköiskun hengenvaarallisen rytmihäiriön ilmaantuessa.


title: Zirkonium

text: Zirkonium on alkuaine, jonka järjestysluku on 40, kemiallinen merkki Zr () ja CAS-numero 7440-67-7. Zirkonium on harmahtava metalli, joka on terästä kevyempää ja yhtä kovaa kuin kupari (Cu). Zirkonium on hankalasti erotettavissa hafniumista (Hf).


title: Zirkonium

text: Zirkonium on hyvin yleinen alkuaine. Sitä on löydetty erityisesti Yhdysvalloista, Australiasta, Brasiliasta, Etelä-Afrikasta ja Sri Lankasta. Zirkoniumia arvellaan olevan maaperässä kaksi kertaa enemmän kuin kuparia tai sinkkiä ja jopa kymmenen kertaa enemmän kuin lyijyä.


title: Zirkonium

text: Zirkonium on poikkeuksellisen korroosionkestävää, minkä vuoksi sitä käytetään vaativissa erikoistarkoituksissa kuten ydinvoimaloissa polttoainesauvojen materiaalina, erityisen happamissa olosuhteissa, joissa tavallinen haponkestävä teräs ei kestä; sekä kirurgisissa instrumenteissa.


title: Zirkonium

text: Zirkonium on pehmeähkö aine ja sen koneistettavuus on hyvä. Hankalana ominaisuutena on vain se, että se saattaa syttyä herkästi palamaan.


title: Zirkonium

text: Zirkoniumoksidia käytetään muun muassa maalien pigmenttinä. Lasiteollisuudessa zirkoniumoksidia käytetään hyvin laajasti lasin valontaiton parantamiseksi. Zirkoniumoksidia käytetään myös tulenkestävien materiaalien valmistamiseen. Nokia julkisti vuonna 2012 Lumia 920 -mallinimellä tunnetun matkapuhelimen, jossa edeltävän Lumia 900 -mallin kromiset osat oli korvattu zirkoniumilla naarmuuntumisen välttämiseksi.


title: Zirkonium

text: Zirkoniumin mineraali, zirkoni, muistuttaa hyvin paljon timanttia. Koruksi käytettävän zirkonin väriä voidaan muuttaa keinotekoisesti radioaktiivisella käsittelyllä.


title: Zirkonium

text: Berliiniläinen apteekkari Martin Heinrich Klaproth löysi zirkoniumin Sri Lankassa vuonna 1789. Vasta 35 vuotta myöhemmin ruotsalainen kemisti Jöns Jacob Berzelius onnistui valmistamaan epäpuhdasta zirkoniumia. Hän pelkisti kaliumheksafluorozirkonaattia kaliumin kanssa. Nykyisin pelkistys tehdään magnesiumilla.


title: Zirkonium

text: Zirkoniumin nimi juontuu arabian sanasta "zargus", ""kullanvärinen"".


title: Loviisan ydinvoimalaitos

text: Loviisan ydinvoimalaitos on kahden ydinvoimalaitosyksikön kokonaisuus Loviisan kaupungissa Hästholmenin saarella, noin 90 kilometriä Helsingistä itään. Laitoksen reaktorit ovat neuvostoliittolaista VVER-440-tyyppiä olevia painevesireaktoreita. Molemmat reaktorit tuottavat sallitun sähkötehon nostamisen jälkeen yli 500 MW. Vuosituotanto on hieman yli 8 TWh, joka on yli kymmenen prosenttia Suomen vuotuisesta sähköntuotannosta.


title: Loviisan ydinvoimalaitos

text: Laitos otettiin käyttöön Suomen ensimmäisenä ydinvoimalaitoksena yhden reaktorin voimin vuonna 1977, ja toinen reaktori käynnistyi 1980. Laitoksen omistaa Fortum Oyj, jolle omistus siirtyi Imatran Voima Oy:n (IVO) ja Neste Oy:n yhdistyttyä 1998.


title: Loviisan ydinvoimalaitos

text: Loviisan voimalaitosalueella on loppusijoituspaikat matala- ja keskiaktiivista ydinjätettä varten.


title: Loviisan ydinvoimalaitos

text: Loviisan nykyisten reaktorien käyttöluvat ovat voimassa vuoteen 2027 ja 2030 saakka.


title: Loviisan ydinvoimalaitos

text: Alun perin Imatran Voiman tarkoituksena oli hankkia ydinvoimalaitos lännestä. 1960-luvun puolivälissä käynnistettiin kansainvälinen tarjouskilpailu, jonka perusteella saksalaisen AEG:n reaktoreista tuli IVO:n suosikki. Monivaiheisen ja poliittiseksi muuttuneen keskustelun päätteeksi voimala tilattiin Neuvostoliitosta .


title: Loviisan ydinvoimalaitos

text: Loviisan ydinvoimalaitos otettiin käyttöön vuonna 1977, jolloin Loviisa 1 valmistui sähköntuotantoon. Kolme vuotta myöhemmin vuonna 1980 otettiin käyttöön Loviisa 2.


title: Loviisan ydinvoimalaitos

text: Voimalaitosprosessin pääkomponentit, reaktorin apulaitteineen ja turbiinit toimitti neuvostoliittolainen Atomenergoexport. Niiden ympärille haluttiin lisätä länsimaisen turvallisuusajattelun mukaisesti suojarakennus, joka estäisi päästöt ympäristöön myös vakavamman onnettomuuden sattuessa. VVER-440:n primääripiiri on kuitenkin varsin suurikokoinen, koska alkuperäisissä suunnitteluperusteissa ei suojarakennusta pidetty tarpeellisena. Tarpeeksi isoa täyspainesuojarakennusta ei ollut saatavissa, joten päädyttiin Westinghousen jäälauhduttimilla varustettuun suojarakennukseen. Varsinaiset teräksiset suojakuoret rakensi Wärtsilä. Tällainen suojarakennus kyettiin rakentamaan tarpeeksi suureksi pitämään venäläisten ylimitoitettu primääripiiri sisällään. Mahdollisessa onnettomuudessa jäälauhduttimet tiivistävät höyryn vedeksi, jolloin suojarakennuksen ei tarvitse kestää niin suurta painetta kuin ilman lauhdutinta varustettujen suojarakennusten. Voimalaitokseen on tehty myös huomattava määrä turvallisuutta parantavia muutoksia alkuperäiseen venäläisten esittämään konseptiin nähden. Voimalaitosprosessin valvontaan ja ohjaukseen tarvittavan instrumentaation toimitti Siemens AG ja prosessitietokoneen kotimainen valmistaja Nokia. Venäläisessä ydinvoimalaitossuunnittelussa on myös sanottu olleen aika ennen Loviisaa ja Loviisan jälkeen, niin paljon suomalaiset esittivät venäläisille turvallisuutta koskevia vaatimuksia.


title: Loviisan ydinvoimalaitos

text: Loviisan reaktorit mainitaan yleensä VVER-440V213-tyyppisiksi alkuperältään, mutta niihin on tehty niin paljon muutoksia, ettei niitä listata samaan kategoriaan muiden venäläisten reaktoreiden kanssa.


title: Loviisan ydinvoimalaitos

text: Vuoteen 1996 asti Loviisan voimalaitoksen ydinpolttoaine toimitettiin käytön jälkeen Majakin jälleenkäsittelylaitokselle Neuvostoliittoon/Venäjälle polttoainetoimituksia koskevan sopimuksen mukaisesti. Neuvostoliitossa ydinpolttoaine jälleenkäsiteltiin, joten käytettyä polttoainetta hyödynnettiin raaka-aineena uuden polttoaineen valmistuksessa. Uusi ydinenergialaki kielsi käytetyn ydinpolttoaineen maahantuonnin ja maastaviennin, joten nykyisin käytetty ydinpolttoaine varastoidaan Suomeen odottamaan loppusijoitusta Eurajoen Olkiluodossa, Fortumin ja Teollisuuden Voiman yhdessä omistaman Posiva Oy:n jätevarastossa.


title: Loviisan ydinvoimalaitos

text: Laitosyksiköiden alkuperäinen teho oli 440 MW, josta sitä on nostettu yli 500 megawatin. Tehoa on nostettu reaktorin lämpötehoa kasvattamalla ja prosessia modernisoimalla. Laitosyksiköiden kokonaishyötysuhde on noin 34 prosenttia.


title: Loviisan ydinvoimalaitos

text: Loviisa 1:llä havaittiin varsin pian laitosyksikön käyttöönoton jälkeen paineastian lujuuden pienentyminen neutronien aikaansaamassa pommituksessa. Metallin hilarakenne vaurioituu neutronien vaikutuksesta, mutta normaalin teräksen kohdalla vaikutus on pientä. Sen sijaan reaktorisydämen kohdalla paineastiassa on hitsaussauma, jossa olevat epäpuhtaudet suurentavat neutronien aikaansaamaa vaikutusta ja aiheuttavat haurasmurtuman vaaran. Tällainen tilanne olisi voinut syntyä pumpattaessa kylmää hätäjäähdytysvettä vielä korkeapaineiseen reaktoriin. Asian korjaamiseksi tehtiin useita toimenpiteitä. Reaktorin lataustapaa vaihdettiin ja uloimmat polttoaineniput korvattiin metallisilla ”dummy”-elementeillä, jotka eivät tuota tehoa vaan toimivat ainoastaan heijastimina. Hätäjäähdytysveden lämpötilaa nostettiin paineakuissa, jolloin hätäjäähdytystilanteessakin voidaan taata riittävä marginaali. Vuoden 1996 vuosihuollossa hitsisauma lämpökäsiteltiin hehkuttamalla, jolloin lujuus palasi lähes uudenveroiseksi.


title: Loviisan ydinvoimalaitos

text:
Kansainvälisellä INES-asteikolla laitoksen käyttöhistoriassa ei ole käynyt INES 2 -luokkaa vakavampia tapahtumia.
Laitosyksiköllä sattuneet INES 2 -luokan tapahtumat:


title: Loviisan ydinvoimalaitos

text: Reaktori koostuu paineastiasta, jonka sisällä on polttoaine ja säätösauvat. Vesi pumpataan pääkiertopumpuilla reaktoriin, jossa se reaktorisydämen läpi kulkiessaan kuumenee ja menee höyrystimille. Vesi ei kiehu primääripiirissä, koska kyseessä on painevesireaktori. Reaktorisydän koostuu 349 elementistä, joihin sisältyvät 37 säätösauvaa, 313 polttoainenippua ja 36 teräselementtiä (”dummy”-elementit). Niput ovat kuusikulmaisia ja ne on koteloitu. Neutronivuoloukkutyyppiset booriteräksiset säätösauvat vastaavat muodoltaan polttoainenippuja ja niissä on polttoainejatke. Paineastia on korkea, koska säätösauvat työntävät reaktoriytimeen mennessään tieltään yhden polttoainenipun sydämen alle. Putkiyhteet on myös jaettu länsimaalaisista poiketen kahteen kerrokseen pääkiertopiirien suuren lukumäärän takia ja tämä pidentää painesäiliötä osaltaan. Reaktorin teho säädetään säätösauvoilla ja reaktorivedessä olevalla boorihapolla, joka kaappaa ketjureaktion kannalta ylimääräiset neutronit. Normaalisti tehoajolla säätösauvat ovat käytännössä kokonaan ulkona reaktorista. Tarvittaessa ketjureaktio voidaan nopeasti pysäyttää tekemällä pikasulku, jolloin säätösauvat putoavat omalla painollaan reaktoriin. Reaktiivisuus pienenee sekä vähentyneen polttoaineen, että säätösauvoissa olevan boorin vaikutuksesta. Normaalisti säätösauvoja liikutellaan sähkömoottoreilla. Reaktori voidaan pysäyttää myös pumppaamalla booripitoista vettä reaktoriin, jolloin neutronit absorboituvat boorihappoon.


title: Loviisan ydinvoimalaitos

text: Höyrystimiä on kuusi kappaletta ja ne ovat U-putkityyppisiä, mutta länsimaisista poiketen vaakasuuntaisia. Höyrystimissä on huomattava määrä vettä, jonka ansiosta Three Mile Islandin (Harrisburg, Pennsylvania, Yhdysvallat) kaltainen onnettomuus vaatisi huomattavasti pitemmän ajan tapahtuakseen. Turbiinilaitos koostuu kahdesta turbiinista, joissa kussakin on yksi korkeapaineturbiini ja kaksi matalapaineturbiinia. Höyry paisuu ensin korkeapaineturbiinissa, josta se kulkee välitulistimille. Kosteudenerottimissa erotetaan höyrystä vesi ja välitulistimissa tulistetaan höyry, jonka jälkeen se paisuu matalapaineturbiineissa lauhduttimen paineeseen. Lauhduttimessa höyry tiivistyy vedeksi, jonka jälkeen se pumpataan lauhdepumpuilla kahdeksan esilämmittimen ja syöttövesisäiliön kautta takaisin höyrystimille.


title: Loviisan ydinvoimalaitos

text: Loviisa 2 on lähes identtinen kuin Loviisa 1 muutamia pieniä poikkeuksia lukuun ottamatta. Voimalaitosyksikköön tehtiin jo alun perin samat muutokset kuin Loviisa 1:lle paineastian neutronipommituksen pienentämiseksi. Myös hitsaussauman epäpuhtauksien määrä vaadittiin pitämään pienenä jo valmistusvaiheessa, joten kakkoslaitoksella paineastian lämpötilakäsittelyä ei ole tarvinnut tehdä.


title: Iljušin Il-18

text: Iljušin Il-18 on neuvostoliittolainen matkustaja- ja kuljetuskone, jonka pohjalta on kehitetty tiedustelukone Iljušin Il-20, taistelunjohtokone Iljušin Il-22 sekä kaukomeritiedustelukone ja sukellusvenetorjuntakone Iljušin Il-38.


title: Iljušin Il-18

text: Iljušin Il-18 oli Aeroflotin ensimmäinen potkuriturbiinikone, joka suunniteltiin Vickers Vanguardin ja Lockheed Electran kaltaiseksi keskipitkän matkan matkustajakoneeksi. Ensimmäisen kerran prototyyppi lensi 4. heinäkuuta 1957 neljällä Kuznetšov NK-4 -potkuriturbiinimoottorilla varustettuna. Ensilennon jälkeen tuotettiin neljä muuta prototyyppiä ja 20 koneen mallisarja, josta osa varustettiin Ivženko AI-20 -moottorein, jotka tulivat myös ensimmäisen tuotantokoneen moottoreiksi. Koelennot suoritettiin loppuun maaliskuussa 1958 ja tuotanto oli alkanut 1957 päättyen 1968.


title: Iljušin Il-18

text: Ensimmäisissä tyypeissä Il-18 ja Il-18B oli tilaa 84 matkustajalle, mutta ongelmia moottoreiden kanssa. 111-paikkaista Il-18V:ä ryhdyttiin valmistamaan 1961. Pidemmän matkan Il-18I:ä ryhdyttiin valmistamaan 125-paikkaisena lisäpolttoainetankein. Se ei kuitenkaan tullut käyttöön, vaan sen tarjoama kokemus ja ominaisuudet hyödynnettiin 125-paikkaisessa Il-18D:ssä, mikä tuli käyttöön 1966. Viimeisin valmistukseen tuleva malli oli Il-18E, jossa oli Il-18D:n laaja runko ja Il-18V:n siivet.


title: Iljušin Il-18

text: Venäjän laivasto omaksui tyypin Iljušin Il-38 -muodossa sukellusvenetorjunta- ja kaukomeritiedustelukoneena. Venäjän ilmavoimien lisäksi joitain koneita on käytössä edelleen pääasiassa kuljetuskoneina.


title: Kauppa- ja teollisuusministeriö

text: Kauppa- ja teollisuusministeriö (lyhenne KTM) oli suomalainen ministeriö, joka yhdistettiin 1.1.2008 työ- ja elinkeinoministeriöön.


title: Kauppa- ja teollisuusministeriö

text: Kauppa- ja teollisuusministeriön päätehtävänä oli parantaa elinkeinoelämän kilpailukykyä ja yritysten toimintaedellytyksiä sekä edistää työllisyyttä Suomessa. KTM tuki tutkimusta ja tuotekehitystä sekä pyrki edistämään tehokasta kilpailua markkinoilla.


title: Kauppa- ja teollisuusministeriö

text: Viimeisenä kauppa- ja teollisuusministerinä toimi Mauri Pekkarinen (kesk.).Kauppa- ja teollisuusministeriön toimialaan kuuluivat aikaisemmin myös ammattikasvatus ja ammattikoulujen toiminnan valvonta ja ohjaus. KTM:n ammattikasvatusosaston tehtävät siirrettiin vuoden 1966 alussa perustetulle Ammattikasvatushallitukselle, joka siirtyi opetusministeriön alaisuuteen vuonna 1969.


title: Yantai

text: Yantai () on prefektuuritason merenrantakaupunki Shandongin niemimaalla Shandongin maakunnassa Kiinassa. Kaupunki sijaitsee linnuntietä noin 400 kilometriä maakunnan pääkaupunki Jinanista itään. Yantain väkiluku on 6,968 miljoonaa (2010) ja pinta-ala 13 746 neliökilometriä.


title: Yantai

text: Kaupunki rajoittuu pohjoisessa Bohainmereen, idässä Weihain kaupunkiin ja etelässä Keltaiseenmereen sekä lännessä Qingdaon ja Weifangin kaupunkeihin. Kaupungilla on 702 kilometriä rantaviivaa ja siihen kuuluu 63 saarta.


title: Yantai

text: Piirikuntatasolla Yantai jakautui 12 osaan seuraavasti (väkiluvut vuodelta 2010):Yantai on suosiotaan kasvattanut rantalomakohde monelle kiinalaiselle. Seutu on tunnettu Aasian laajimpiin kuuluvana viinintuotantoalueena, jossa on tuotettu viiniä jo yli 100 vuotta. Viinintuotantoa esitellään esimerkiksi Changyun viinikulttuurimuseossa, joka on perustettu 1892 avatun Changyun viinitehtaan aiempiin tiloihin.


title: Yantai

text: Seudun asutushistoria ulottuu 10 000 vuoden taakse. Toisen oopiumisodan seurauksena kaupungin satama avattiin ulkomaalaisille aluksille. Ming-dynastian (1368–1644) aikana kaupungin pohjoiselle mäelle pystytettiin Langyantai-torni, joka tornin merkkitulella kaupunkilaisia avulla varoitettiin merirosvoista. Kaupungin nimi on seurausta tästä varoitustornista, sillä Yantai on yhdistelmä sanoista "yan" ’savu’ ja "tai" ’torni’.


title: Yantai

text:
Yantain satama on erittäin suuri rahtisatama, jonka kautta kulki vuonna 2013 yhteensä 286,8 miljoonaa tonnia rahtia, jolla määrällä se oli Kiinan 13. suurin rahtisatama.
Nopean junayhteyden kaupunkiin tuo Kiinan rautateiden suurnopeusjunalinja Jinan–Zibo–Weifang–Qingdao–Yantai–Weihai–Rongcheng. Yantai Laishanin kansainvälinen lentoasema palvelee kaupunkia.


title: V1-ohjus

text:
V1 tai V-1 (, ”Kostoase 1”) eli Fieseler Fi-103 tai FZG-76 oli toisen maailmansodan aikainen saksalainen risteilyohjuksen edeltäjä.
Ohjus oli automaattiohjautuva lentokone, jossa oli gyroskooppiin ja magneettiseen kompassiin perustuva ohjaus. Siinä oli sysäysputkimoottori eli pulssittain toimiva Argus As 14 -tyyppinen suihkumoottori.


title: V1-ohjus

text: V1-ohjus oli aikanaan ainutlaatuinen ase ja sitä sanottiin lentäväksi pommiksi. Lontoolaiset käyttivät nimiä "doodlebug" (”pieni lentokone”), "buzz bomb" (”hurinapommi”) sekä "Farting Furies" ("Pierevät raivottaret").


title: V1-ohjus

text: Siemens AG -yhtiössä työskennellyt insinööri Fritz Gosslau kehitteli vuoden 1937 alusta alkaen kauko-ohjattavaa ohjusta. Sen koelento tehtiin 14. heinäkuuta 1939. Samana syksynä hän asetti tavoitteeksi radio-ohjattavan ohjuksen, jonka kantomatka olisi satoja kilometrejä. Moottoriksi hän valitsi sysäysputkimoottorin. Vuonna 1942 Gosslau oli saanut laitteen toimimaan melko luotettavasti ja siirryttiin tuotantovaiheeseen.


title: V1-ohjus

text: Ohjuksen kehittelyssä oli lukuisia teknisiä ongelmia. Varsinaista radio-ohjausta ei saatu toimimaan. Tunnetuin ongelma oli epävakaus, jonka ratkaisi kuuluisa koelentäjä Hanna Reitsch lentämällä miehitetyllä V1:llä keräten samalla tietoa ohjuksen käyttäytymisestä ilmassa. Reitsch loukkaantui yrittäessään laskeutua V1:llä laskuvarjohypyn sijaan.


title: V1-ohjus

text:
Ohjus oli 7,73 m pitkä ja 1,42 m korkea. Rungon halkaisija oli 825 mm, siipien kärkiväli 5,33 metriä ja painoa sillä oli laukaisuhetkellä 2 200 kg.
Kantomatka oli 200-210 km, nopeus 670 km/h ja lentokorkeus enimmillään kolme kilometriä. Taistelukärkenä oli 850 kg amatolia. Keskimäärin ohjus lensi 600–1 000 metrin korkeudessa, matalimmillaan 100 metrissä.


title: V1-ohjus

text: Ohjus oli rakenteeltaan melko yksinkertainen ja se voitiin koota 350 miestyötunnissa. Yhden ohjuksen rakentaminen maksoi 5 060 tuolloista Saksan markkaa, joka oli vain noin viideskymmenesosa kaksimoottorisen pommikoneen hinnasta. Ohjausjärjestelmä oli teoriassa monimutkainen mutta käytännössä yksinkertainen servomekanismi.


title: V1-ohjus

text: Ohjuksen nokassa oli potkuri, joka oli kytketty hammasrattaiseen pyörintämekanismiin, joka välitti tiedot pyörähdyksistä ohjuksen takana olevalle mittarille. Kun takana olevaan mittariin tuli ennalta asetettu mittarilukema täyteen, ohjauspintoja liikuttaneet ilmaletkut katkaistiin, jolloin ohjuksen siivekkeet jäivät paikoilleen. Samalla hetkellä takasiivissä olevat pienet jarrusolat räjäytettiin nallien avulla ulos, jolloin ohjus lähti syöksyyn.


title: V1-ohjus

text: Ohjus laukaistiin lentoon viistosti ylöspäin suunnatuilta kiskoilta. Kun se oli saavuttanut halutun lentokorkeuden, automaattiohjaus piti sen vakiokorkeudella ja halutussa suunnassa. Kun etukäteen määritetty matka oli kuljettu, ohjuksen moottori sammui ja se syöksyi alas räjähtäen maassa. Ohjus oli kuitenkin niin epätarkka, että se sopi ainoastaan kaupungin kokoisen alueen pommittamiseen toimien näin lähinnä pelotteluaseena.


title: V1-ohjus

text: V1-ohjusta valmistettiin noin 30 000 kappaletta. V1-aseilla pommitettiin Lontoota 12. kesäkuuta 1944 alkaen. Viimeinen ohjus osui kaupunkiin 29. maaliskuuta 1945. Noin 10 000 ohjusta laukaistiin, perille pääsi 7 000, ja 3 876 osui Lontooseen. V1-pommituksissa kuoli Lontoossa 5 500 henkeä, 16 000 vammautui ja 75 000 asuntoa tuhoutui. Myös Belgian Antwerpeniin suoritettiin iskuja V1-aseilla saksalaisten vetäydyttyä sieltä. Kaikkiaan saksalaiset laukaisivat 8 892 ohjusta maasta ja 1 600 pommittajista.


title: V1-ohjus

text:
V1-aseen valmistus oli halpaa, ase oli suunniteltu kokoonpantavaksi helposti saatavista materiaaleista. Materiaalina käytettiin paljon muun muassa alumiinia. Kokoonpanomielessä V1 oli pommitusaseena huomattavasti käytännöllisempi kuin V2-ohjus joka rakentui mutkikkaista metalliosista.
V1-ohjuksia torjuttiin muun muassa Tempest-, Mosquito-, Spitfire- ja Mustang-tyyppisillä nopeilla hävittäjillä. Ohjus oli vaikea ampua alas, koska se oli hyvin pieni ja nopea maali ja kesti hyvin konekiväärinluoteja. Tykkien käyttäminen saattoi johtaa taistelukärjen räjähtämiseen, mikä saattoi olla vaarallista ohjusta tulittavalle lentokoneelle. Hävittäjälentäjät huomasivat, että ohjelmoitua rataansa lentävän pommin saattoi pudottaa myös lentämällä pommin rinnalle ja asettamalla oman koneen siivenkärki pommin siiven alle niin, että ilmavirtaus pommin siiven yli häiriintyi. V1:n autopilotti yritti tällöin korjata häiriytynyttä lentotilaa, jonka seurauksena ohjus joutui vaakakierteeseen. Tällöin V1:n suunnin sekosi ja pommi putosi kaukana maalistaan.


title: V1-ohjus

text: Liittoutuneet pommittivat ohjuksen laukaisupaikkoja Pas-de-Calaisin rannikolla Ranskassa ja Hollannissa joulukuusta 1943. Vuonna 1944 Yhdysvalloista saatiin Lontoon suojaksi tutkaohjattavia ilmatorjuntatykkejä ja herätesytytteisiä ilmatorjuntatykkien kranaatteja, ja tämä yhdistelmä osoittautui tehokkaaksi V1-ohjusten torjunnassa.


title: V1-ohjus

text: Eniten "ilmavoittoja" V1-ohjuksista oli RAF:n 501. Squadronin Joseph Barryllä, 60 kpl.


title: Indigonsininen

text: Indigonsininen eli intiansininen tai retuliini on syvän sininen väri. "Indigo" on kasviperäinen indigonsininen väriaine, jonka tärkein ainesosa on "indigotiini". Ainetta käytetään esimerkiksi farkkujen värjäämiseen. Värjäysaineena ja väripigmenttinä käytettävä indigo on lämpimän sävyistä, kun taas optisena värinä indigolla tarkoitetaan violetinsävyistä sinistä.


title: Indigonsininen

text: Indigoa saadaan useista eri indigokasvien sukuun kuuluvasta kasvista, joita kasvaa Aasiassa ja Keski- ja Etelä-Amerikassa, sekä joistakin viileämmässä kasvavista muista kasvilajeista kuten värimorsingosta. Synteettisesti indigotiinia valmistettiin laboratoriossa vuonna 1880, ja vuonna 1883 Adolf von Baeyer selvitti sen kemiallisen kaavan. Vuodesta 1897 lähtien synteettistä indigoa on valmistettu myös kaupallisesti. Synteettisesti sitä voidaan valmistaa esimerkiksi o-nitrobentsaldehydistä ja asetonista. Indigo ei tartu kuituihin kovin hyvin, joten indigolla värjätyt vaatteet haalistuvat vähitellen pesuissa. Parhaiten indigo tarttuu kuituihin, joissa on poolisia funktionaalisia ryhmiä.


title: Pastörointi

text: Pastörointi on ranskalaisen kemistin ja mikrobiologin Louis Pasteurin kehittämä menetelmä, jossa elintarvikkeen säilyvyyttä ja turvallisuutta parannetaan tuhoamalla mahdolliset tautia aiheuttavat mikrobit kuumentamalla. Tyypillisin pastöroitava tuote on maito. Myös monia mehuja pastöroidaan. Pastörointi pidentää tuotteen säilyvyysaikaa merkittävästi.


title: Pastörointi

text: Pasteurin alkujaan käyttämä menetelmä oli tuotteen kuumentaminen 65 °C:n lämpötilassa noin 30 minuutin ajan. Nykyään pastöroinnissa elintarvikkeen lämpötila nostetaan vähintään 71–74 °C:n lämpötilaan 10–30 sekunnin ajaksi.


title: Pastörointi

text: Pastöroinnin ansiosta maito on nykyisin yksi turvallisimpia elintarvikkeita. Maito on hyvä mikrobien kasvualusta, ja bakteerit ja muut patogeenit kasvavat siinä nopeasti. Uuden-Seelannin terveysviraston (CDC) mukaan pastöroimaton maito (raakamaito) aiheuttaa lähes kolme kertaa enemmän sairaalatapauksia kuin mikään muu elintarvike ja on maailman vaarallisimpia elintarvikkeita. Raakamaito voi saastua monin tavoin: lehmän lannasta, lehmän ihon bakteereista, utaretulehduksesta, likaisista välineistä tai muusta.


title: Pastörointi

text: Suomessa maidolla ei ole pastörointipakkoa mutta esimerkiksi Kanadassa pastörointi on pakollista (vähintään 16 sekuntia ja 72 °C), samoin jäähdytys 4 asteeseen. Myös Yhdysvalloissa raakamaito on monessa osavaltiossa laitonta.


title: Pastörointi

text: Pastöroimaton maito voi sisältää useita taudinaiheuttajia, kuten kampylobakteereja, kolibakteereja, listeriaa, salmonellaa, yersiniaa ja brucellaa. Sairauksiin, joita pastörointi voi torjua, kuuluvat tuberkuloosi, kurkkumätä, polio, salmonelloosi, nielutulehdus, tulirokko ja lavantauti.


title: Pastörointi

text: Pastöroinnin myötä 1800-luvulla kuolleisuus suolistoinfektioihin väheni Englannissa 99 %. Kampanjointi pastöroimatonta maitoa vastaan alkoi 1800-luvulla, kun huomattiin maidon pastöroinnin vähentävän huomattavasti lapsikuolleisuutta.


title: Pastörointi

text: HTST-pastörointi tuhoaa 99,999 % maidon mikro-organismeista. Tämän katsotaan tuhoavan lähes kaikki hiivat, homeet ja yleiset pilaantumisbakteerit samoin kuin patogeeniset lämmönkestävät eliöt (mm. "Mycobacterium tuberculosis").


title: Pastörointi

text: Pastöraation aiheuttamat ravintoarvohäviöt ovat melko pieniä. Pastörointi vähentää liukoista kalsiumia ja fosforia 5 %, tiamiinia ja B12-vitamiinia 10 % ja C-vitamiinia 20 %. Sekä raakamaito että pastöroitu maito sisältävät saman verran laktoosia ja eivät sisällä laktaasia.


title: Pastörointi

text: Vaikka pastörointi tappaa useimmat patogeeniset eli tautia aiheuttavat mikrobit, se ei silti tehoa kaikkiin patogeeneihin. Näitä ovat erityisesti:


title: Dalton

text: Dalton (lyhenne Da) on molekyylimassan yksikkö. Se on yhden atomimassayksikön suuruinen eli 1,66053886·10 kg, joka vastaa likimain vetyatomin massaa. Suuret massat ilmaistaan kilodaltoneina ("kDa") ja megadaltoneina ("MDa"). Yksikkö on nimetty brittiläisen tiedemiehen John Daltonin mukaan.


title: Kiehumispiste

text: Kiehumispiste on lämpötila, jossa liuoksen höyrynpaine on yhtä suuri kuin nestettä ympäröivän ympäristön paine. Neste alkaa kiehua, kun paineet ovat yhtä suuret. Kiehuminen eroaa haihtumisesta siten, että kiehumisessa höyryä muodostuu myös nesteen sisällä eikä vain pinnalla. Veden kiehumispiste on celsiusasteikon alkuperäisen määritelmän mukaan tasan 100 celsiusastetta eli 373,15 kelviniä normaali-ilmanpaineessa. Nesteen normaali kiehumispiste on lämpötila, jossa höyrynpaine on 101 325 Pa.


title: Kiehumispiste

text: Veden kiehumispiste alenee, kun ulkoinen paine pienenee (vakuumitislaus) ja vastaavasti nousee, kun ulkoinen paine kasvaa (painekattila). Esimerkiksi 900 mbar:n ilmanpaineessa kiehumispiste on 96,7 °C ja 1 040 mbar:n paineessa 100,7 °C. Tyhjiössä (paine luokkaa 1 Pa tai alle) monet aineet kiehuvat hyvin matalassa lämpötilassa.


title: Patoputkimoottori

text: Patopainemoottori (myös patoputkimoottori, ) on reaktiomoottorityyppi, jossa ei ole liikkuvia osia. Patopainemoottorit eivät toimi paikallaan, vaan vaativat nopeutta, jotta ilma saataisiin puristumaan moottoriin, koska patopainemoottoreissa ei ole ahdinta. Patopainemoottorilla varustut ilma-alukset nosteaankin tästä syystä usein ilmaan toisen lentokoneen tai apuraketin kyydissä, jolloin saavutetaan moottorin käynnistämiseen vaadittava ilmannopeus. Patopaineen paras hyötysuhde saavutetaan noin kolmen Machin nopeuksilla, mutta moottorityyppi toimii aina kuuden Machin nopeuksiin saakka.


title: Patoputkimoottori

text: Patopainemoottoreita voidaan käyttää esimerkiksi suurilla nopeuksilla lentävissä laitteissa, kuten ohjuksissa ja ammuksissa. Asesuunnittelijat ovatkin kehitelleet esimerkiksi patopainemoottorilla varustettua 120 mm kranaatinheittimen ammusta, joka pystyisi moottorin avulla saavuttamaan jopa 35 kilometrin kantaman. Moottoria on käytetty myös onnistuneesti työntövoiman tuottamiseen helikopterin lapojen päissä.


title: Patoputkimoottori

text: Jatkuvaan palamiseen perustuvat patopainemoottorit sekoitetaan usein katkonaiseen palamiseen perustuviin sysäysputkimoottoreihin, sekä samantapaisiin, mutta suuremmilla virtausnopeuksilla toimiviin SCRAMJETeihin.


title: Patoputkimoottori

text: Ramjet on yksi tunnetuimmista patoputkimoottorin tyypeistä. Sen toimintaperiaate ilmenee oheisesta kuvasta. Ramjet on periaatteessa putki, jonka etuosasta (inlet) ilma virtaa sisään ja putken muotoilun ansiosta se puristuu kasaan (compression) samalla kun virtausnopeus laskee. Moottorin sisällä ilmaan sekoitetaan polttoainetta (fuel injection), joka poltetaan polttokammiossa (combustion chamber) ja kuumuudessa laajentunut pakokaasu suihkutetaan suuttimen (nozzle) kautta ulos (exhaust). Muiden suihkumoottorien tapaan työntövoima syntyy suurinopeuksisesta ilmavirrasta.


title: Patoputkimoottori

text: Ramjet on teknisesti hyvin lähellä rakettimoottoria. Merkittävä ero tulee kuitenkin siitä, että ramjetissä palamiseen vaadittava happi tulee konetta ympäröivästä ilmasta, eikä erillisestä happitankista. Ramjet-moottorin hankala piirre on, että se ei toimi, ellei liikuta nopeuksilla, jotka ovat yli puolet äänennopeudesta. Lisäksi ilmavirran hidastaminen moottorin kurkussa alle äänennopeuden aiheuttaa shokkiaallon, jonka vuoksi moottori tuottaa huomattavan suuren ilmanvastuksen. Jotta polttoaineen liekki ei sinkoutuisi ilmavirrassa moottorista ulos, polttokammioon on myös asetettava ilman virtausta haittaavia esteitä, "liekinpitimiä", jotka kasvattavat ilmanvastusta lisää.


title: Patoputkimoottori

text: Nestemäistä polttoainetta käyttävässä moottorissa (Liquid Fuel RamJet, LFRJ) polttoaine suihkutetaan ilmavirtaan kun taas kiinteää polttoainetta käyttävässä ratkaisussa (Solid Fuel Integrated Rocket Ramjet, SFIRR) polttoaine on kiinnitetty polttokammion seinään, josta se vähitellen palaa pois. Kylmän sodan aikana Yhdysvalloilla oli suunnitteilla Project Pluto, jossa ilma kuumennettaisiin ohjaamalla se ydinreaktorin läpi.


title: Patoputkimoottori

text: Ramjet-moottoreita käytetään lähinnä ohjuksissa ja joissakin koeluontoisissa lentokoneissa. Ohjuksista eräs tunnetuimpia lienee Bloodhound, jossa on kaksi kaksoisramjetiä ja niiden keskellä erillinen alkuvauhdin antava rakettimoottori.


title: Lasertulostin

text: Lasertulostin on laite, jolla voidaan piirtää esimerkiksi tietokoneen ruudulla nähtyä grafiikkaa tai tekstiä paperin pintaan. Laserkirjoittimet muistuttavat rakenteeltaan kopiokonetta.


title: Lasertulostin

text: Kirjoittimessa on valoherkkä sylinteri ja pyörivä rumpu. Nopeasti liikkuva lasersäde piirtää tulostettavan sivun rumpuun ja aiheuttaa rummussa positiivisen sähkövarauksen. Positiivinen sähkövaraus vetää puoleensa negatiivisesti latautuneita värijauhehiukkasia niihin kohtiin, joihin lasersäde on osunut. Tämän jälkeen paperiarkki kiinnittyy rumpuun lämmitettynä, ja värijauhehiukkaset tarttuvat paperille.


title: Lasertulostin

text: Värijauhe koostuu pigmentistä ja muovihiukkasista. Muovi sulaa kuumennettaessa, jolloin värijauhe imeytyy paperin kuituihin.


title: Lasertulostin

text: Lasertulostimen toimintaperiaate on seuraava:Lasertulostimen keksi vuonna 1969 Xeroxilla työskennellyt tutkija Gary Starkweather yhdistäessään laservalon aiemmin käytössä olleeseen elektrofotografiaprosessiin. Starkweatherin keksintöön perustuva lasertulostinprototyyppi tulosti vuonna 1971 jo kahden sivun sekuntivauhdilla.


title: Lasertulostin

text: Ensimmäinen lasertulostin, IBM 3800, tuli kaupallisesti saataville vuonna 1976. Toimistokäyttöön tarkoitetut lasertulostimet ilmestyivät markkinoille vasta vuonna 1981 yhdessä Xerox Star -tietokoneen kanssa. Henkilökohtaisten tietokoneiden yleistyttyä lasertulostimet kehittyivät kompaktimmiksi. Ensimmäinen kirjoituspöydällä käytettäväksi suunniteltu lasertulostin oli HP:n ja Canonin yhteishankkeena toteuttama HP LaserJet vuonna 1984. Pian HP:n jälkeen esimerkiksi Brother, IBM ja Apple toivat markkinoille omat pöytämalliset lasertulostimensa.


title: Lasertulostin

text: Lasertulostimet tarjosivat toimisto- ja sittemmin myös yksityiskäyttöön keinon tulostaa samalle paperille useita eri fontteja nopeasti ja tarkasti. Vastaavia ominaisuuksia ei tuolloin tarjonnut mikään yleisesti saatavilla ollut tulostintyyppi. 1980-luvulla ja sen jälkeen lasertulostinten koko ja hinta ovat pienentyneet olennaisesti.


title: Lasertulostin

text: Australiassa tehdyn tutkimuksen mukaan lasertulostimien huoneilmaan päästämät hiukkaset voivat aiheuttaa keuhkoille samankaltaista vahinkoa kuin tupakansavu. Queenslandin teknillisen yliopiston tutkimista laitteista lähes kolmasosa päästi ilmaan terveydelle haitallisia hiukkasia. Ongelmat olivat normaalia pahempia, kun mustekasetti oli uusi tai tulostettiin kuvia, jotka vaativat paljon mustetta.


title: Pinsk

text: Pinsk (, , ) on keskikokoinen kaupunki Valko-Venäjän lounaisosissa. Kaupunki sijaitsee Dneprin läntisen sivuhaaran, Pripet-joen pohjoisrannalla Brestin alueella, lähellä historiallisesti tunnettuja Pinskin soita. Nykyisin merkittävä osa näistä soista on ojitettu pelloiksi tai muuhun käyttöön. Pinskissä oli vuoden 2009 väestönlaskun mukaan 130 355 asukasta, eli se on väkilukunsa perusteella Valko-Venäjän 10. suurin kaupunki. Hallinnollisesti kaupunki on suoraan Brestin maakunnan alaisuudessa.


title: Pinsk

text: Merkittäviä työllistäjiä ovat maatalous, elintarviketeollisuus. Polesian alueen valtionyliopisto aloitti toimintansa vuonna 2006 Pinskissä.


title: Pinsk

text: Kaupunki on rautatien varrella – sen läpi kulkee Valko-Venäjän eteläosat itä-länsi-suuntaisesti yhdistävä Brest–Kobryn–Pinsk–Homel-rata. Samoja kaupunkeja yhdistävä M10 valtatie viistää 8 kilometriä Pinskin keskustan pohjoispuolelta.


title: Kaanon

text: Kaanon () voi tarkoittaa seuraavia:


title: Neitsytsaaret

text: Neitsytsaaret on Pieniin Antilleihin kuuluva saaristo Karibianmerellä, joka jakautuu hallinnollisesti kahteen osaan. Idässä on Yhdistyneelle kuningaskunnalle kuuluvat Brittiläiset Neitsytsaaret, ja tämän länsipuolella Yhdysvalloille kuuluvat Yhdysvaltain Neitsytsaaret. Joissain ryhmittelyissä Puerto Ricoon kuuluvat läntisimmät saaret (Espanjan Neitsytsaaret) katsotaan omaksi, kolmanneksi osakseen Neitsytsaaria.


title: Neitsytsaaret

text: Kristoffer Kolumbus löysi saaret vuonna 1493 ja antoi niille nimen "Santa Ursula y las Once Mil Vírgenes" (”Pyhä Ursula ja yksitoistatuhatta neitsyttä”). Nykyisin niihin viitataan vain nimellä Neitsytsaaret. Saarien alkuperäisasukkaita olivat karibit, jotka Kaarle V:n joukot tuhosivat vuonna 1555 liittäen saaret Pyhään saksalais-roomalaisen keisarikuntaan.


title: Neitsytsaaret

text: Myöhemmin saaria asuttivat Afrikasta sokeripelloille työvoimaksi tuodut orjat. Sokeripeltoja ei enää ole, mutta orjien jälkeläiset asuvat yhä alueella jakaen saman kulttuurin muun Karibianmeren englanninkielisen väestön kanssa. Tärkein tulonlähde on matkailu.


title: Neitsytsaaret

text: Sekä Brittiläisillä että Yhdysvaltain Neitsytsaarilla on käytössä vasemmanpuoleinen liikenne Yhdistyneen kuningaskunnan tapaan, mutta rahayksikkö on Yhdysvaltain dollari.


title: Liam Gallagher

text: William John Paul ”Liam” Gallagher (s. 21. syyskuuta 1972 Manchester, Englanti, Yhdistynyt kuningaskunta) on brittiläinen muusikko ja lauluntekijä, joka tunnetaan erityisesti urastaan rock-yhtye Oasiksen laulajana ja perustajajäsenenä. Ailahtelevan asenteensa ja käytöksensä sekä omaperäisen laulutyylinsä johdosta Gallagher on yksi sukupolvensa tunnistettavimpia ja seuratuimpia henkilöitä brittiläisessä lehdistössä. Vuonna 2010 brittiläisen "Q"-lehden lukijaäänestyksessä Gallagher äänestettiin kaikkien aikojen parhaaksi keulakuvaksi.


title: Liam Gallagher

text: Gallagher kirjoitti Oasikselle kappaleita etenkin 2000-luvun aikana, sillä suurimman osan Oasiksen tuotannosta kirjoitti hänen veljensä, kitaristi Noel Gallagher. Tunnetuimpia Liam Gallagherin säveltämiä Oasis-kappaleita ovat muun muassa ”Songbird” ja ”I’m Outta Time”. Gallagher lauloi Oasiksessa perustamisesta vuonna 1991 vuoteen 2009, jolloin yhtye lopetti toimintansa Noel Gallagherin erottua. Vuosina 2009–2014 Gallagher lauloi muiden Oasiksen jäsenten kanssa perustamassaan Beady Eye -yhtyeessä, joka julkaisi kaksi albumia. Gallagherin soolouran esikoisalbumi "As You Were" julkaistiin lokakuussa 2017.


title: Liam Gallagher

text: Liam Gallagher syntyi Manchesterissa vaatimattomiin oloihin perheensä kolmanneksi lapseksi. Hänen vanhempansa, isä Thomas ja äiti Peggy Gallagher, olivat irlantilaisia siirtolaisia. Liamin syntymän jälkeen perhe muutti Manchesterin esikaupunki Burnagen lähiöön.


title: Liam Gallagher

text: Gallagherin ja hänen molempien veljiensä kotiolot olivat hyvin vaikeat. Isä Thomas oli alkoholisti, joka pahoinpiteli sekä lapsiaan että vaimoaan. Vanhemmat Thomas ja Peggy erosivat 1980-luvun alussa, minkä seurauksena Liam muutti veljiensä kanssa pois isänsä luota.


title: Liam Gallagher

text: Liam ei menestynyt eikä viihtynyt koulussa. Hän ajautui lukuisiin tappeluihin opettajien ja muiden oppilaiden kanssa, minkä takia hänet erotettiin koulusta. Omien sanojensa mukaan Liam kulutti kavereidensa kanssa aikaa jalkapalloa pelaten, autostereoita varastellen ja pilveä poltellen. Liam on kertonut haastatteluissa seuraavaa: "Otin ihmisten takapihoilta pyykkinaruilta vaatteita joista pidin, varastelin ruohonleikkureita. Joo, varastin ruohonleikkureita ja myin eteenpäin. Rahoilla ostin ruohoa."


title: Liam Gallagher

text: Vuonna 1991 Gallagherin koulutoveri Paul McGuigan pyysi Liamia laulajaksi perustamaansa The Rain -yhtyeeseen, jossa basisti McGuiganin ohella soittivat kitaristi Paul Arthurs sekä pian Liamin jälkeen yhtyeeseen liittynyt rumpali Tony McCarroll. Liam ja Paul Arthurs vastasivat yhtyeen kappaleiden kirjoittamisesta, ja Liamin ehdotuksesta yhtye vaihtoi nimekseen Oasis. Vuoden 1991 elokuussa Inspiral Carpetsin roudarina työskennellyt Noel Gallagher saapui Manchesterin Broadwalk-klubille seuraamaan Oasiksen esiintymistä, mutta ei ollut kovinkaan vaikuttunut näkemästään. Liam halusi alun perin Noelin ryhtyvän Oasiksen manageriksi, mutta Noel ilmoitti liittyvänsä yhtyeen kitaristiksi, jos saisi toimia yhtyeen musiikillisena johtajana ja lauluntekijänä. Muut suostuivat ehtoihin yksimielisesti. Noelin liittymisen myötä Oasis täydentyi viisihenkiseksi yhtyeeksi vuoden 1991 syksyllä.


title: Liam Gallagher

text: Vuoden 1992 Oasis solmi levytyssopimuksen Creation Recordsin kanssa. Yhtyeen ensimmäinen single ”Supersonic” julkaistiin vuonna 1994. Se nousi Britannian singlelistalla sijalle 31. Toisen singlensä ”Shakermakerin” yhtye julkaisi kesäkuussa, ja levy nousi Britanniassa 11. listasijalle. Elokuussa julkaistu ”Live Forever” oli yhtyeen ensimmäinen kymmenen parhaan joukkoon Britanniassa yltänyt single. Sen julkaisua seurasi esikoisalbumi "Definitely Maybe," joka nousi aiemman singlemenestyksen siivittämänänä Britannian albumilistan ykköseksi. "Definitely Maybesta" tuli siihen mennessä nopeiten myyty esikoisalbumi Yhdistyneen kuningaskunnan historiassa. Oasiksen ura oli kääntynyt nopeasti noususuuntaan, ja yhtyeestä oli tullut yksi Britanniassa alati voimistuneen brittipop-ilmiön johtavista nimistä.


title: Liam Gallagher

text: Nopea nousu kuuluisuuteen kuitenkin koetteli yhtyettä: Gallagherin veljekset riitelivät alituiseen. Jo "Definitely Mayben" julkaisemisen aikaan brittiläinen iltapäivälehdistö kiinnitti erityisen paljon huomiotaan ailahtelevasta käytöksestään ja rock-asenteellisesta elämäntyylistään tunnettuun Liamiin. Oasiksen toisen albumin "(What’s the Story) Morning Glory?" julkaisemisen jälkeen Gallagherista tuli yksi Britannian seuratuimmista henkilöistä ja hänen yksityiselämästään sekä Noelin kanssa käydyistä riidoista uutisoitiin lehdissä säännöllisesti. Gallagherin värikkäästä rock-elämäntyylistä kertovat muun muassa elinikäinen porttikielto lentoyhtiö Cathay Pacificin lennoille, kahden etuhampaan menetys joukkotappelussa müncheniläisessä yökerhossa vuonna 2002 sekä toistuva Robbie Williamsin pahoinpitelemisellä uhkailu.


title: Liam Gallagher

text: Gallagher on voittanut vuonna 2000 "NME"-lehden "vuoden sankari" -palkinnon ja vuonna 2003 "paras hiustyyli" -palkinnon.


title: Liam Gallagher

text: Liam Gallagher avioitui kolmen vuoden seurustelun jälkeen näyttelijä Patsy Kensitin kanssa 7. huhtikuuta 1997. Avioliitto oli koetuksella jo tammikuussa 1998, kun Lisa Moorish synnytti tyttölapsen, jonka isä oli Liam. Liam ja Patsy saivat yhteisen lapsensa 13. syyskuuta 1999. Poika nimettiin Lennon Francis Gallagheriksi Liamin suurimman esikuvan John Lennonin mukaan. Vuonna 2000 Liam ja Patsy erosivat. Pian eron jälkeen Liam alkoi seurustella All Saints -tyttöbändistä tunnetun Nicole Appletonin kanssa. Appleton synnytti Liamille toisen pojan 2. heinäkuuta 2001. Liam Gallagherin kirjoittama kappale "Songbird" Oasiksen "Heathen Chemistry" -albumilla kertookin Liamin rakkaudesta Nicoleen. Appleton ja Gallagher vihittiin 14. helmikuuta 2008.


title: Liam Gallagher

text: Vuonna 2008 Oasis julkaisi seitsemännen albuminsa "Dig Out Your Soul", jonka kappaleista ”Ain’t Got Nothin’”, ”Soldier On” ja single ”I’m Outta Time” olivat Liamin kirjoittamia. "Dig Out Your Soul" debytoi albumilistan ykkösenä Britanniassa, ja Yhdysvalloissa se nousi parhaimmillaan Billboard 200 -listan viidenneksi. Albumin myötä Oasis aloitti mittavan maailmankiertueen, jonka aikana Gallagherin veljesten välille syntyi kuitenkin jälleen uusia ristiriitoja. Vuoden 2009 elokuussa yhtye perui konserttinsa Pariisissa vain hetki ennen sen määrättyä alkamista veljesten välillä tapahtuneen riidan vuoksi. Liamin uutisoitiin hajottaneen riidan yhteydessä takahuoneessa veljensä kitaran. Kaksi tuntia konsertin peruuntumisen jälkeen Noel Gallagher julkaisi yhtyeen verkkosivustolla lausunnon, jossa hän kertoi ”eroavansa Oasiksesta, koska ei voinut työskennellä Liamin kanssa enää päivääkään”. Oasis perui myös seuraavan festivaaliesiintymisensä Ranskassa, jonka jälkeen yhtyeen managerit ilmoittivat Oasiksen hajonneen. Liam vahvisti vuoden 2009 lokakuussa yhtyeen hajonneen ja lopettaneen toimintansa lopullisesti.


title: Liam Gallagher

text: Vuoden 2009 marraskuussa Gallagher kertoi kirjoittaneensa uusia kappaleita yhdessä Gem Archerin ja Andy Bellin kanssa uutta yhtyeprojektia varten. Hän kertoi, että kokoonpanon olisi tarkoitus aloittaa keikkailu lähikuukausina. Myöhemmin hän ilmoitti levyttävänsä Archerin, Bellin ja Chris Sharrockin kanssa albumin, jonka olisi määrä ilmestyä vuoden 2010 heinäkuussa. Yhtye otti käyttöönsä nimen Beady Eye, ja sen ensimmäinen single ”Bring the Light” julkaistiin vuoden 2010 marraskuussa. Singlejulkaisua seurasi helmikuussa 2011 esikoisalbumi "Different Gear, Still Speeding". Albumi nousi parhaimmillaan Britannian albumilistan kolmanneksi.


title: Liam Gallagher

text: Huhtikuussa 2011 Beady Eye konsertoi pääesiintyjänä Tōhokun maanjäristyksen ja tsunamin uhrien tukemisen hyväksi järjestetyssä hyväntekeväisyyskonsertissa Lontoossa O2 Brixton Academyssa. Tapahtuma oli pitkälti Gallagherin järjestämä, ja sen avulla kerätyillä varoilla tuettiin maanjäristyksen ja tsunamin uhrien hyväksi tehtyä työtä yli 150 000 punnan voimin. Yhtye esitti konsertissa oman versionsa The Beatlesin kappaleesta ”Across the Universe”, jonka Gallagher ilmoitti yhtyeen julkaisevan myös hyväntekeväisyyssinglenä.


title: Liam Gallagher

text: Vuonna 2012 Beady Eye esiintyi Lontoon kesäolympialaisten päätösseremoniassa, jossa se esitti Oasis-hitin ”Wonderwall”. Esiintymisen myötä spekuloitiin mahdollisuudella Oasiksen palaamisesta esiintymislavoille, mikä ei kuitenkaan toteutunut. Myöhemmin Noel Gallagher esitti ”Wonderwallin” War Child -hyväntekeväisyyskonsertissa, ja kertoi omistavansa kappaleen ”Stratfordin mahtavimmalle Oasis-tribuuttiyhtyeelle”: Stratford on Lontoon kaupunginosa, jossa vuoden 2012 olympiapuisto sijaitsee.


title: Liam Gallagher

text: Beady Eyen toinen albumi "BE" julkaistiin vuoden 2013 kesäkuussa. Yhtye esiintyi albumin tiimoilta tekemänsä kiertueen myötä muun muassa Glastonburyn festivaaleilla. "BE" kohosi Britannian albumilistan kakkoseksi.


title: Liam Gallagher

text: 25. lokakuuta 2014 Gallagher ilmoitti Twitterin välityksellä Beady Eyen lopettaneen toimintansa. Lisäksi hän kiitti yhtyeen faneja heidän osoittamastaan kannatuksesta ja tuesta.


title: Liam Gallagher

text: Vuonna 2016 Gallagher kertoi haastattelussa aikeistaan julkaista uusia kappaleita vuoden 2017 aikana. Vuoden 2017 maaliskuussa Gallagherin soolouran esikoisalbumin nimen julkistettiin olevan "As You Were", joka on Gallagherin Twitterissä lukuisia kertoja käyttämä fraasi. Warner Bros. Recordsin ilmoitettiin julkaisevan albumi lokakuussa.


title: Liam Gallagher

text: Vuoden 2017 toukokuussa Gallagher julkaisi ensimmäisen singlensä ”Wall of Glass”, josta julkaistiin myös musiikkivideo. Toukokuussa Gallagher myös esiintyi ensimmäisen kerran sooloartistinsa konsertoiden Manchesterissa The Ritz -klubilla. Konsertin tuotto ohjattiin hyväntekeväisyyteen Manchesterin terrori-iskun uhrien hyväksi. Heinäkuussa 2017 Gallagher esiintyi One Love Manchester -hyväntekeväisyyskonsertissa, jossa hän esitti oman yhtyeensä kanssa kappaleet ”Rock ’n’ Roll Star” ja ”Wall of Glass”. Lisäksi hän esitti Coldplayn Chris Martinin ja Jonny Bucklandin kanssa kappaleen ”Live Forever”.


title: Liam Gallagher

text: ”Wall of Glass” -singlen jälkeen Gallagher julkaisi kappaleen ”Chinatown”, joka nousi singlelistalle Britanniassa ja Skotlannissa. Kolmantena singlenä "As You Were" -albumilta julkaistiin elokuussa balladi ”For What It’s Worth”. Myös ”Greedy Soul” ja ”Come Back to Me” julkaistiin singleinä. "As You Were" -albumi julkaistiin 6. lokakuuta 2017, ja se sai positiivisen vastaanoton. Albumi debytoi Britannian albumilistan ykkösenä, ja se saavutti kultalevyrajan Britanniassa jo julkaisuviikollaan myytyään yli 103 000 kappaletta, mikä oli enemmän kuin albumilistan muiden kymmenen parhaan joukossa olevien albumien myynti yhteensä. Sittemmin "As You Were" on ylittänyt Britanniassa platinalevyn rajan.


title: Liam Gallagher

text: Vuoden 2017 aikana Gallagher teki ensimmäisen kiertueensa sooloartistina ja konsertoi myös Suomessa esiintyen Turussa The Tall Ships’ Races -tapahtumassa heinäkuussa. Kesäkuussa hän esiintyi Glastonburyn festivaaleilla ja lauloi ensimmäisen kerran oman versionsa Oasiksen kappaleesta ”Don’t Look Back in Anger” omistaen kappaleen Manchesterin ja Lontoon terrori-iskujen sekä Grenfell Towerin tulipalon uhreille. Elokuussa konsertoidessaan Chicagossa Lollapalooza-festivaalilla hän poistui lavalta kolmen ensimmäisen kappaleen jälkeen kertomatta syytä, mutta ilmoitti pian Twitterin välityksellä poistuneensa, koska hänen lauluäänensä oli huonossa kunnossa. Yleisön keskuudessa spekuloitiin kuitenkin tiiviisti, että keskeyttämiseen olisi vaikuttanut eturivissä heiluteltu ”I love you Noel” -tekstillä varustettu kyltti.


title: Liam Gallagher

text: Vuoden 2017 lokakuussa Gallagher ilmoitti haastattelussa järjestävänsä vuonna 2018 konsertin Lontoon Finsbury Parkissa. Konsertti myytiin loppuun vain minuutteja lipunmyynnin alkamisen jälkeen. Vuonna 2018 Gallagher konsertoi pääesiintyjänä muun muassa Glasgow’ssa TRNSMT-festivaalilla sekä Wightsaaren Isle of Wight -festivaalilla. Lisäksi hän vieraili Brit Awards -palkintogaalassa esittämässä ”Live Forever” -kappaleen kunnianosoituksena Manchesterin terrori-iskun uhreille. Maaliskuussa hän vahvisti tekevänsä vuonna 2018 yhteisen kiertueen Pohjois-Amerikkaan Richard Ashcroftin kanssa, mutta vastavuoroisesti hänen ilmoitettiin peruvansa syksyksi järjestetyn Euroopan-kiertueensa seuraavan albumin levytysaikatauluissa ilmaantuneiden odottamattomien aikataulumuutosten vuoksi. Huhtikuussa Gallagher konsertoi The Rolling Stonesin lämmittelijänä Lontoon olympiastadionilla.


title: Liam Gallagher

text: Gallagher on ilmoittanut tällä hetkellä työstävänsä toista sooloalbumiaan.


title: Hermanni

text: Hermanni voi tarkoittaa ainakin seuraavia:


title: Andy Bell (basisti)

text: Andrew "Andy" Piran Bell (s. 11. elokuuta 1970, Cardiff, Wales) on brittiläinen muusikko. Vuodesta 1999 hän on ollut rock-yhtye Oasiksen basisti.


title: Andy Bell (basisti)

text: Bell toimi ensin Ride-yhtyeessä sekä myöhemmin Hurricane #1 -yhtyen kitaristina, laulunkirjoittajana ja keulahahmona. Vuonna 1999 hän korvasi Paul McGuiganin Oasiksen basistina. Hän kirjoitti ensimmäisen laulunsa yhtyeessä, "A Quick Peep", vuonna 2002 julkaistulla levyllä "Heathen Chemistry". "Don't Believe The Truth" -levyllä hän kirjoitti kaksi laulua, "Turn Up The Sun" ja "Keep The Dream Alive".


title: Ionisoitumisenergia

text: Ionisoitumisenergia eli ionisaatioenergia (tunnus "I" tai "E") on energia, joka vähintään tarvitaan elektronin irrottamiseksi perustilassa olevasta atomista tai molekyylistä. Neutraalin atomin tai molekyylin tapauksessa voidaan myös puhua ensimmäisestä ionisoitumisenergiasta ja poistettaessa elektroni positiivisesti varautuneesta ionista eli kationista puhutaan toisesta ionisoitumisenergiasta. Ionisoitumisenergiaa sanotaan toisinaan ionisoitumispotentiaaliksi, vaikka energia ja potentiaali ovat eri asioita.


title: Ionisoitumisenergia

text: Ionisoitumisenergian avulla voidaan arvioida, kuinka helposti atomi luovuttaa elektronitiheyttään. Esimerkiksi jalokaasuatomilla on nykyisin tunnetuissa jalokaasumolekyyleissä aina positiivinen osittaisvaraus, eli se luovuttaa omaa elektronipilveään muille atomeille. Siten voidaan päätellä, että jalokaasu reagoi sitä herkemmin, mitä pienempi sen ionisoitumisenergia on. Jos radioaktiivista radonia ei oteta huomioon, pienin ionisoitumisenergia on jalokaasuista ksenonilla. Ksenonia onkin suurimmassa osassa tunnetuista jalokaasuyhdisteistä.


title: Ionisoitumisenergia

text: Ionisoitumisenergialla tarkoitetaan usein "ensimmäistä ionisoitumisenergiaa". Se on energia, joka tarvitaan elektronin poistamiseksi ylimmältä miehittyneeltä orbitaalilta kaasufaasissa olevasta perustilaisesta sähköisesti neutraalista aineesta. Tätä ionisoitumiseksi kutsuttavaa prosessia voidaan kuvata seuraavalla reaktioyhtälöllä: A(g) + ionisoitumisenergia → A(g) + e


title: Ionisoitumisenergia

text:
Seuraavan elektronin poistamiseen tarvittavaa energiaa sanotaan toiseksi ionisoitumisenergiaksi. Yleisesti n:s ionisoitumisenergia kertoo, kuinka paljon energiaa vaaditaan elektronin irrottamiseksi sellaisesta atomista tai molekyylistä, josta on jo poistunut n − 1 elektronia. Vastaavat reaktioyhtälöt ovat:
A(g) + toinen ionisoitumisenergia → A(g) + e
A(g) + n:s ionisoitumisenergia → A(g) + e


title: Ionisoitumisenergia

text: Ionisoitumisenergia ilmoitetaan tavallisesti kilojouleina moolia elektroneja kohden (kJ/mol) tai elektronivolteissa yhtä elektronia kohden (eV).


title: Ionisoitumisenergia

text: Alkuaineiden ionisoitumisenergiat muuttuvat melko säännönmukaisesti jaksollisessa järjestelmässä liikuttaessa. Ionisoitumisenergia tavallisesti suurenee, kun atomisäde pienenee – ja päinvastoin.


title: Ionisoitumisenergia

text: Kun liikutaan samaa jaksoa vasemmalta oikealle, ionisoitumisenergia yleensä kasvaa, sillä protonien lukumäärästä johtuva ydinvaraus suurenee tässä suunnassa. Tällöin elektroni kokee yhä suuremman vetovoiman ja sitä on vaikeampi poistaa ytimen vaikutuspiiristä.


title: Ionisoitumisenergia

text: Kun kuljetaan samassa ryhmässä ylhäältä alaspäin, ionisoitumisenergia yleensä pienenee. Ydinvaraus kasvaa tässäkin tapauksessa, mutta toisaalta elektronit sijoittuvat ulommille kuorille kauemmaksi ytimestä. Tällöin sisäkuorilla olevat elektronit pystyvät varjostamaan ulommaisia elektroneja siten, että nämä tuntevat pienemmän positiivisen ydinvarauksen. Suurempi etäisyys ja pienempi varaus pienentävät ytimen ja elektronin välistä vetovoimaa ja siten ionisoitumisenergiaa. Samoista syistä jaksosta seuraavaan siirryttäessä ionisoitumisenergia putoaa.


title: Ionisoitumisenergia

text: Säännöllisyyksiin on joitakin poikkeuksia. Berylliumin ionisoitumisenergia on 899 kJ/mol, mutta samassa jaksossa seuraavan alkuaineen boorin ionisoitumisenergia on pienempi, 800 kJ/mol. Samoin ionisoitumisenergia pienenee typestä happeen siirryttäessä. Poikkeukset selittyvät elektronikonfiguraatioilla. Boorilla on konfiguraatio 1s2s2p, joten sen 2s-elektronit varjostavat 2p-elektronia ja siten pienentävät ionisoitumisenergiaa. Hapella (1s2s2p) taas on yksi täysi 2p-orbitaali. Koska samalla orbitaalilla olevat elektronit hylkivät toisiaan, elektroni irtoaa helpommin ja ionisoitumisenergia on pienempi kuin typellä, jonka 2p-orbitaaleilla elektronit ovat yksittäin.


title: Ionisoitumisenergia

text: Toisen elektronin irrottaminen vaatii aina enemmän energiaa kuin ensimmäinen ionisoituminen, koska positiivinen ioni vetää elektronia enemmän puoleensa kuin neutraali atomi. Ulkokuoren elektroneille n:s ionisoitumisenergia on karkeasti arvioituna "n" kertaa niin suuri kuin ensimmäinen ionisoitumisenergia. Elektronin poistamiseksi sisäkuorelta tarvitaan selvästi enemmän energiaa. Esimerkiksi magnesiumilla on kaksi ulkoelektronia. Sen ensimmäinen ja toinen ionisoitumisenergia ovat 738 ja 1451 kJ/mol, mutta kolmas ionisoitumisenergia (7733 kJ/mol) on jo yli kymmenkertainen ensimmäiseen verrattuna. Siten magnesium ei juurikaan esiinny Mg-ionina.


title: Ionisoitumisenergia

text: Myös molekyylien ionisoitumisenergiat voivat muuttua säännöllisesti. Esimerkiksi halogeenimolekyylien ionisoitumisenergiat pienenevät molekyylin kasvaessa: F (15,7 eV), Cl (11,5 eV), Br (10,5 eV), I (9,3 eV).


title: Ionisoitumisenergia

text: Ionisoitumisenergioita voidaan määrittää muillekin kuin ylimmän miehittyneen orbitaalin elektroneille. Koopmanin väittämän mukaan elektronin irrottamiseen vaadittava energia on yhtä suuri kuin elektronin orbitaalin energia. Väittämä pätee tarkasti vain yksielektronisille atomeille, koska se olettaa, että muut elektronit pysyvät omilla orbitaaleillaan yhden elektronin poistuttua.


title: Ionisoitumisenergia

text: Ionisoitumisenergian määritelmässä atomi on kaasufaasissa. Kun elektroneja irrotetaan säteilyn avulla kiinteästä metallista, puhutaan valosähköisestä ilmiöstä. Valosähköisessä ilmiössä elektronin irrottamiseen tarvittava energia eli irrotustyö on karkeasti arvioiden noin puolet alkuaineen ionisoitumisenergiasta. Esimerkiksi litiumin irrotustyö on 2,9 eV ja ionisoitumisenergia 5,4 eV.


title: Gem Archer

text: Colin "Gem" Murray Archer (s. 7. joulukuuta 1966 Durham, Englanti) oli brittiläisen rock-yhtye Oasiksen kitaristi vuosina 1999 - 2009. Sitä ennen hän oli Heavy Stereo -yhtyeen kitaristi. Noel Gallagherin lähdettyä Oasiksesta 2009 muut bändin jäsenet jatkoivat ilman häntä ja näin syntyneen uuden bändin nimeksi tuli Beady Eye.


title: Paul McGuigan

text: Paul Francis ”Guigsy” McGuigan (s. 9. toukokuuta 1971 Manchester, Englanti, Yhdistynyt kuningaskunta) on brittiläinen muusikko. Hänet tunnetaan parhaiten urastaan rockmusiikkia esittäneen Oasis-yhtyeen perustajajäsenenä ja alkuperäisenä basistina. Hän soitti yhtyeessä sen perustamisesta vuonna 1991 vuoteen 1999, jolloin hän erosi yhtyeesä.


title: Paul McGuigan

text: McGuigan on suuri jalkapallon ystävä, ja hän oli nuorena myös lupaava jalkapalloilija, kunnes hänen 16-vuotiaana saamansa polvivamma esti toteutumasta hänen haaveensa ammattilaisjalkapalloilijan urasta.


title: Paul McGuigan

text: Nykyään McGuigan asuu Lontoon lähistöllä vaimonsa Ruthin ja poikansa Patrickin kanssa. Hän tekee satunnaisesti DJ-keikkoja.


title: Timo Pusa

text: Timo Tapani Pusa (9. lokakuuta 1951 Kotka – 9. syyskuuta 1996 Kotka) oli suomalainen kirjailija. Pusa kuvaa teoksissaan hyvin intensiivisesti ja realistisesti merimiesten ja muiden kotikaupunkinsa vähäosaisten ihmisten kuten prostituoitujen ja köyhien tehdastyöläisten elämää. Teoksille on ominaista syvä ymmärtämys vähäosaisia ihmisiä kohtaan. Vaikka hän aloitti kirjailijanuransa kahdella runokokoelmalla, hänen läpimurtoteoksekseen tuli romaani "Tatuoitu sydän", joka kertoo nuoresta merimiehestä. Pusa lähti itse merille viisitoistavuotiaana ja seilasi noin viisi vuotta muun muassa tankkereissa. Hän asui Kotkassa. Hänen veljensä Juhani Pusa (1948–2009) julkaisi muun muassa romaanin "Suolan maku". Pian Timo Pusan kuoltua kotkalaiset kirjallisuudenystävät istuttivat ”Timo Pusan puun”, jonka varttuminen symboloi sitä, kuinka kauas menneisyyteen Pusan edustama kotkalaisuus häviää.


title: Paul Arthurs

text: Paul ”Bonehead” Arthurs (s. 23. kesäkuuta 1965 Manchester, Englanti) on brittiläinen muusikko, joka oli vuosina 1991–1999 rockyhtye Oasiksen rytmikitaristi. Hän soitti yhtyeen kolmella ensimmäisellä albumilla; "Definitely Maybe" (1994), "(What’s the Story) Morning Glory?" (1995) ja "Be Here Now" (1997). Kitaran ohella Arthurs soittaa myös kosketinsoittimia, kuten pianoa ja mellotronia.


title: Paul Arthurs

text: Oasiksen "Definitely Maybe" -albumin kansikuva on otettu Arthursin silloisessa asunnossa. Arthurs sai yhtyeen jäseniltä lempinimen Bonehead () hänen ohuista hiuksistaan ja kaljustaan. Oasiksen kappale ”Bonehead’s Bank Holiday” on nimetty Arthursin mukaan. Hänen oli tarkoitus alun perin laulaa kappale, mutta lopullisen version lauloi Noel Gallagher.


title: Paul Arthurs

text: Vuonna 1999 "Standing on the Shoulder of Giants" -albumin äänityksissä humalainen Arthurs riitautui yhtyeen kitaristi Noel Gallagherin kanssa niin vakavasti, että päätti erota yhtyeestä. Hänet korvasi Oasiksen myöhemmillä levyillä Colin ”Gem” Archer.


title: Paul Arthurs

text: Nykyisin Arthurs on perustanut The Smiths -yhtyeen, Mike Joycen ja Andy Rourken kanssa Moondog One -nimisen yhtyeen ja juontaa radio-ohjelmaa BBC Radio Manchester -kanavalla. Arthursilla on myös studio, ja hän asuu Manchesterissa vaimonsa Katen ja kahden lapsensa kanssa.Diskografian lähde:


title: KTM (yritys)

text: Kronreif, Trunkenpolz, Mattighofen eli KTM on itävaltalainen moottoripyörävalmistaja. Yhtiön perusti Mattighofenissa vuonna 1934 insinööri Hans Trunkenpolz nimellä "Kraftfahrzeuge Trunkenpolz Mattighofen", jolloin se oli vielä metallityöpaja.


title: KTM (yritys)

text: Vuonna 1953 yhtiö ryhtyi valmistamaan moottoripyöriä. Tuolloin tehtaan 20 työntekijää valmisti kolme pyörää päivässä. Vuonna 1955 liikemies Ernst Kronreif tuli yhtiön osakkaaksi, jolloin sen nimi muutettiin nykyiseksi. Hans Trunkenpolz kuoli vuonna 1962. Alkuaikoina lähes kaikki moottoripyörien osat valmistettiin KTM:n omassa tehtaassa.


title: KTM (yritys)

text: 1992 yhtiö ajautuu konkurssiin. KTM jaettiin kolmeen yhtiöön:Moottoripyöriä valmistava osa onnistui vakuuttamaan sijoittajat ja teki vakuuttavan paluun huipulle. Ruotsalaisen Husabergin osto vuonna 1995 ja uusi "hard enduro" -konsepti puri ostajiin ja KTM valmistaa nykyään noin 80 000 moottoripyörää vuosittain liikevaihdon ollessa lähes puoli miljardia euroa.


title: KTM (yritys)

text: KTM on satsannut voimakkaasti katukäyttöisiin moottoripyöriin, erityisesti nk. matkaenduroihin. Tätä suunnitelmaa ovat toteuttaneet viime vuosien 950 Adventure, 990 Adventure ja 950 Super Enduro. Vuonna 2008 tuli KTM:ltä ensimmäinen kilpapyörä katukäyttöön - KTM RC8. Sen moottori on viritetty versio 990 Adventuren LC8:sista. KTM:n myydyin malli on EXC 125. Nykyään KTM on osa Husqvarna Motorcycles -yritystä.


title: KTM (yritys)

text: Sittemmin KTM on siirtynyt myös moottoriurheilun puolelle. Erityisesti se on saavuttanut suosiota Pariisi–Dakar-aavikkorallissa, jossa sen pyörillä on otettu nyt 9 voittoa peräkkäin (2001-2010, -08 kisa peruttiin). 2003 lähtien KTM on osallistunut myös MotoGP-sarjaan. Suomalainen Mika Kallio ajoi Red Bull KTM-tallissa vuoteen 2008. Suurimmat menestyksensä merkki on kuitenkin saavuttanut endurossa ja motocrossissa. 1990-luvun loppupuolella KTM nousi motocrossin MM-sarjassakin varteenotettavaksi japanilaismerkkien haastajaksi. 2000-luvulla merkillä on saavutettu lajeissa lukuisia maailman-, Euroopan-, Pohjoismaiden ja Suomenmestaruuksia.


title: KTM (yritys)

text: Vuosikymmenen puolivälissä kilpailumenestys on nostanut KTM:n enduro- ja motocrosspyörät monessa Euroopan maassa myynnissä jo japanilaismerkkien ohi. KTM-tallissa ajoi kaudella 2008 11-kertainen maailmanmestari sekä 2-kertainen GNCC-sarjan mestari Juha Salminen sekä viisinkertainen maailmanmestari Samuli Aro. Salmisen ja Aron jälkeen menestynein endurokuljettaja on Marko Tarkkala. Menestynein ulkomaalainen on kaksinkertainen maailmanmestari Ivan Cervantes.


title: Alan White (1972)

text: Alan "Whitey" White (s. 26. toukokuuta 1972 Lontoo, Englanti) on brittiläinen muusikko, joka vuosina 1995 - 2004 toimi brittiläisen rock-yhtye Oasiksen rumpalina. Whitestä kertoo parhaiten lentävä lause: ""Alan White - he's alright"", häntä pidettiin yleisesti yhtyeen rauhallisimpana jäsenenä. Toisaalta hän tuli tunnetuksi laulaja Liam Gallagherin "virallisena" ryyppykaverina: kaksikosta käytettiin nimitystä Bert & Ernie lastenohjelma Sesame Streetin hahmojen mukaan. Alan White erosi yhtyeestä 2004, soitettuaan yhtyeessä yhdeksän vuotta. Noel Gallagher piti Whiteä yhtyeen musiikillisesti lahjakkaimpana jäsenenä; Whiten erosta Gallagher kommentoi seuraavaa: "Alan on paras rumpali jonka olen koskaan tavannut, mutta hänen yksityiselämänsä on täyttä kaaosta". Maaliskuussa 2007, Oasiksen jäsenet ostivat 348 000 punnalla Whiten ulos bändin Definitely Maybe Touring kiertueyhtiöstä. Oasiksesta lähdön jälkeen White on pitänyt matalaa profiilia ja esiintynyt vain kerran, vierailevana tähtenä lontoolaisella jazz klubilla.


title: Alan White (1972)

text: Alan Whiteä ei pidä sekoittaa Yes-yhtyeen rumpalikaimaansa.


title: Tony McCarroll

text: Tony McCarroll (s. 14. heinäkuuta 1971 Manchester, Englanti) on brittiläinen muusikko, joka tunnetaan parhaiten yhtenä rockyhtye Oasiksen perustajajäsenistä ja yhtyeen alkuperäisenä rumpalina. McCaroll soitti yhtyeessä vuosina 1991–1995. Vuonna 1999 hän haastoi Oasiksen oikeuteen vaatien 18 miljoonaa puntaa erottamisestaan. Asia sovittiin kuitenkin ennen oikeutta.


title: Jaksollinen järjestelmä (ionisoitumisenergiat)

text:
Tässä taulukossa on alkuaineiden ionisoitumisenergioita. Ylimpänä on
ensimmäinen ionisoitumisenergia yksiköissä kJ/mol. Seuraavana sulkeissa on sama energia elektronivolteissa (eV), minkä jälkeen tulevat mahdolliset toinen, kolmas ja neljäs ionisoitumisenergia yksiköissä kJ/mol. Viiva merkitsee, että ionisoitumisenergiaa ei tiedetä.
Keinotekoisten alkuaineiden järjestysluku on merkitty sulkeilla.


title: Zak Starkey

text: Zak Starkey (s. 13. syyskuuta 1965, Lontoo, Iso-Britannia) on brittiläinen muusikko, joka on soittanut rumpuja useissa eri rock-yhtyeissä, muun muassa The Whossa ja Oasiksessa.


title: Zak Starkey

text: Zak Starkeyn isä on The Beatles -yhtyeen rumpali Ringo Starr, joka ei olisi halunnut Zakistä rumpalia ja kieltäytyi opettamasta soittamista hänelle. Zakin opetti kuitenkin soittamaan The Who -yhtyeen rumpali ja Ringon hyvä ystävä Keith Moon.


title: Zak Starkey

text: Zak Starkey oli Oasiksen puolivakituinen rumpali, kuten myös The Who -yhtyeen. Aikaisemmin hän on työskennellyt sellaisten lupaavien artistien kanssa kuin Johnny Marr, Icicle Works, the Waterboys, ASAP ja Lightning Seeds.


title: Zak Starkey

text: Zak sai ensimmäisen aloittelijan rumpusetin isältään,Ringo Starrilta vaikka tarina virheellisesti kertoo, että hän olisi saanut sen Keith Moonilta. Moon kuitenkin antoi Zakille hänen ensimmäisen ammattilaistason rumpusetin (Pictures Of Lily -setti), jota Moon oli käyttänyt Whon levytyksissä. Moon oli Zakille merkittävä tukija Ringon ja Maureenin erottua ja Ringon muutettua Monacoon.


title: Zak Starkey

text: Kahdeksanvuotiaana Zak kiinnostui musiikista. Kymmenen vanhana hän alkoi opiskella itsekseen soittamaan rumpuja saatuaan vain yhden oppitunnin kuuluisalta isältään, joka tiettävästi ei olisi halunnut pojastaan muusikkoa. Vaikka Ringo ylistää poikansa kiistattomia taitoja ja lahjoja, hän sanoo ajatelleensa, että Zakista tulisi lakimies tai lääkäri eikä rumpali.


title: Zak Starkey

text: Kaksitoistavuotiaana Zak alkoi jo esiintyä pubeissa bändin kanssa. Teini-iässä Zak oli Next-yhtyeen rumpali. Lopulta hän sai töitä uudelleen kootussa Spencer Davis Group -yhtyeessä. Vuonna 1985, hieman avioitumisensa jälkeen, Zak julkaisi musikaaliversion "Wind in the Willows" Eddie Hardinin kanssa. Syyskuun 7. päivä, 1985, hänen tyttärensä syntyi tehden hänen isästään Ringosta ensimmäisen Beatles-isoisän. Vuonna 1994 hän menetti traagisesti äitinsä, joka kuoli leukemiaan huolimatta luuydinsiirrosta, jossa Zak oli luovuttajana.


title: Zak Starkey

text: Zak vakiinnutti asemansa haluttuna sessiomuusikona ja kyvykkäänä rumpalina. Vuonna 1996 Zak jätti Face-yhtyeensä toteuttaaksensa lapsuudenaikaisen unelmansa liittymällä The Who -yhtyeeseen. Hän on saanut erittäin hyvät arvostelut työstään The Who -yhtyeessä, etenkin Townshendiltä, Daltreyltä ja Entwistleltä, vahvasta ja omintakeisesta rumputyöskelystään.


title: Zak Starkey

text: Zak on jatkanut työtään myös muiden kokoonpanojen kanssa, kuten kiertäen Lightning Seedsin kanssa. Vuonna 2000 Zak oli perustajajäsen Johnny Marr & the Healers -yhtyeessä.


title: Zak Starkey

text: Vuonna 2004 Zak liittyi Oasis-yhtyeen rumpaliksi.


title: Puhallin

text: Puhallin tarkoittaa seuraavia asioita:


title: Levitaatio

text: Levitaatio eli leijuminen on fysiikkaan liittyvä ilmiö, jossa esine leijuu ilmassa ilman mekaanista tukea. Magneettinen levitaatio tarkoittaa magnetismin avulla tapahtuvaa esineen levitaatiota. Magneettiseen levitaatioon perustuvat myös maglev-junat.


title: Francesco Fareri

text: Francesco Fareri (s. 15. huhtikuuta 1978) on italialainen kitaristi, jonka soittotyyli on muodostunut lähes käsitteeksi kitaristien keskuudessa nopeutensa ja teknisen osaamisensa vuoksi. Hänen musiikkinsa keskittyy tilutukseen melodioiden sijaan.


title: Francesco Fareri

text: Fareri aloitti kitaran soiton 17-vuotiaana ystävänsä opetuksessa, mutta siirtyi puolen vuoden jälkeen itseopiskelijaksi. Hänellä on ollut vaikeuksia löytää samanlaisesta musiikista pitäviä ihmisiä ja hän soittaakin levyillään kaikki soittimet itse. Fareri mainitsee suurimmiksi vaikuttajikseen Al Di Meolan, Steve Vain, John Petruccin ja Michael Romeon.


title: Francesco Fareri

text: Fareri on saanut kohtaansa myös paljon arvostelua muusikoilta. Monien mielestä näin nopeasta soitosta puuttuu kitaransoiton tärkein asia, tunne. Myös ns. "nintendosäröä" (paljon säröä, jonka vuoksi nopeasti soitettuna yksittäiset äänet kuulostavat Nintendo -pelikoneen piippauksilta) on haukuttu.


title: GNU Lesser General Public License

text: GNU LGPL (GNU Lesser General Public License, aiemmin GNU Library General Public License) on GNU-projektin lisenssi, jonka tarkoituksena on tehdä kompromissi GPL:n ja yksinkertaisempien lisenssien (BSD, MIT jne.) välillä. Pääasiallinen eroavaisuus GPL:n ja LGPL:n välillä on se, että LGPL-ohjelmistot voidaan linkittää dynaamisesti yhteen ei-GPL-lisensoidun ohjelman osan kanssa. Tämä mahdollistaa sen, että esimerkiksi kaupallisten ohjelmistojen ei tarvitse julkaista lähdekoodia, vaikka ohjelma käyttäisikin LGPL-lisensoituja komponentteja. LGPL-lisensoitua ohjelmaa voi levittää myös GPL-lisenssin alla, mikä taas mahdollistaa LGPL-lisensoitujen komponenttien käytön myös GPL-ohjelmissa.


title: GNU Lesser General Public License

text: LGPL on pääasiallisesti tarkoitettu ohjelmakirjastoja varten, mutta myös jotkin sovellukset on lisensoitu sillä. Muun muassa GNU C -kirjasto glibc on LGPL-lisensoitu.


title: GNU Lesser General Public License

text: Lisenssin tekijä Richard Stallman on suositellut, että vapaiden ohjelmistojen kehittäjät käyttäisivät GPL-lisenssiä LGPL:n sijasta kirjastoissa, jotka sisältävät uutta toiminnallisuutta.


title: Resident Evil: Apocalypse

text: Resident Evil: Apocalypse on vuonna 2004 ensi-iltansa saanut brittiläis-kanadalainen tieteiskauhuelokuva, jonka on ohjannut Alexander Witt. Elokuva on jatko-osa vuoden 2002 "Resident Evil" -elokuvalle. Elokuvassa on enemmän toimintaelokuvan tyylipiirteitä kuin edeltäjässään. Elokuvassa käytetään osittain "" -videopelin (1999) juonta.


title: Resident Evil: Apocalypse

text: Umbrella-korporaatio avaa Pesän ja aiheuttaa T-viruksen leviämisen Raccoon Cityyn. "Special Tactics and Rescue Squadin" eli S.T.A.R.S.-ryhmän jäsen Jill Valentine tapaa kollegansa Peyton Wellesin sillalla, jossa Umbrella evakuoi Raccoon Cityn asukkaita. Kun infektio aiheuttaa liikaa kaaosta, Umbrellalle työskentelevä Timothy Cain päättää sulkea uloskäynnin ja pakottaa asukkaat takaisin kaupunkiin. Jill, Peyton ja reportteri Terri pakenevat kaaosta kirkkoon, jossa he kuitenkin kohtaavat Licker-hirviöitä. Raskaasti aseistautunut ja Umbrellan tutkimuksissa fyysisesti vahventunut Alice pelastaa heidät viime hetkellä.


title: Resident Evil: Apocalypse

text: Carlos Oliveira U.B.C.S-ryhmineen taistelevat kaupungissa ylivoimaisia zombijoukkoja vastaan. Umbrellan lähettämä Nemesis tuhoaa S.T.A.R.S-jäsenet Jilliä ja Peytonia lukuun ottamatta. Kaupungista evakuoitu Umbrellan tohtori, T-viruksen kehittäjä tohtori Charles Ashford ottaa yhteyden Aliceen ja kertoo, että Umbrella aikoo tuhota kaupungin ydinaseella. Ashford lupaa evakuoida heidät, jos he pelastavat hänen läheisessä koulussa piileskelevän Angela-tyttärensä. Nemesis tappaa Peytonin ja taistelee Alicea vastaan, mutta tämä onnistuu pakenemaan. Jill, Terri ja heidän tapaamansa L.J kohtaavat koulussa Carlosin ja Nicholain. Joukko löytää Angelan, mutta Terri ja Nicholai joutuvat zombien ja verikoirien tappamiksi.


title: Resident Evil: Apocalypse

text: Ashford tapaa Alicen joukon evakuointipaikalla. Paikalle saapuu myös Cain, joka asettaa Alicen ja Nemesiksen taistelemaan. Alice tajuaa, että Nemesis on tuttavansa Matt Addison, eikä siksi tapa häntä. Nemesis alkaa tappaa Umbrellan joukkoja, mutta joutuu lopulta itse tuhotuksi. Cain joutuu zombien tappamaksi, ja Alicen joukko pakenee kaupungista helikopterilla.


title: Resident Evil: Apocalypse

text:
Ydinräjähdyksen aiheuttaman paineaallon takia helikopteri pakkolaskeutuu Arklayvuorille. Umbrellan miehet vievät Alicen tutkimuskeskukseen, jossa hän tulee tajuihinsa viikkojen kuluttua. Tohtori Isaacs esittää kysymyksiä, joihin Alice ei aluksi osaa vastata, mutta hetken kuluttua hän sanoo muistavansa kaiken. Umbrellan työntekijöiksi naamioituneet Jill, Carlos, Angela ja L.J auttavat Alicen portille, jonka valvojaan Isaacs ottaa yhteyttä radiopuhelimitse ja antaa käskyn päästää heidät menemään. ”"Alice-ohjelma aktivoitu"”, Isaacs sanoo, ja Alicen silmässä pilkahtaa Umbrellan logo.
"Resident Evil: Apocalypse" kuvattiin Torontossa, ja se hyödyntää kaupungin tiettyjä maamerkkejä, kuten kaupungintaloa elokuvan lopussa.


title: Resident Evil: Apocalypse

text: Elokuvan nimi piti alun perin olla "Resident Evil: Nemesis", mutta se vaihdettiin sillä aiemmin ensi-iltansa saanut "" oli menestynyt huonosti.


title: Ilomantsin Urheilijat

text: Ilomantsin Urheilijat on vuonna 1939 perustettu ilomantsilainen urheiluseura. Se on menestynyt erityisesti hiihdossa, jossa seuran urheilijat ovat voittaneet arvokisamitaleitakin. Tunnetuimpia seuraa edustaneita ovat muun muassa Aki Karvonen ja Kaisa Varis.


title: Ilomantsin Urheilijat

text: Seura järjestää Pogostan hiihto -laturetken, jota on hiihdetty vuosittain vuodesta 1977. Osanottajamäärät ovat 2000-luvulla nousseet yli 3 000 hiihtäjän. Kansainvälisiä kilpailuita ja SM-hiihtoja Ilomantsin urheilijat on järjestänyt useita.


title: Ilomantsin Urheilijat

text: Seuran puheenjohtajana toimii Antti Immonen.


title: Ilomantsin Urheilijat

text: Ilomantsissa järjestäytynyt urheilutoiminta alkoi jo 1900-luvun alussa. 1920- ja 1930-luvulla perustettiin viisi urheiluseuraa Ilomantsin sivukylille. Keskusseuran perustava kokous järjestettiin 25. maaliskuuta 1939.


title: Ilomantsin Urheilijat

text: Hiihto on lähes aina ollut Ilomantsin urheilijoiden valtalaji. Myös yleisurheilu on ollut suosittu laji, jonka harrastajia on ollut enimmillään lähes 300. Kolmas valtalaji etenkin 1960-luvulta lähtien on ollut pesäpallo, jossa enimmillään on pelannut 25 joukkuetta. Naisten joukkue nousi jopa mestaruussarjaan kaudeksi 1979 ja onnistui säilyttämään paikkansa siellä myös seuraavaksi kaudeksi, jolloin edessä oli kuitenkin putoaminen tiukkojen karsintakamppailuiden jälkeen. Hyvinkään Tahko voitettiin kotona 14-8, mutta vieraissa koettu 21-12 tappio tiesi sarjapaikan menoa Hyvinkäälle yhteistuloksella 29-26. Miesjoukkue on pystynyt voittamaan maakuntasarjan lohkonsa 1962, 1979, 1986 ja 1989.


title: Ilomantsin Urheilijat

text: Aikaisemmin Ilomantsin Urheilijoiden lajivalikoimaan kuului myös koripallo. IlU:n naisten joukkue pelasi mestaruussarjassa kaksi kautta sijoittuen ensimmäisellä kaudellaan 1979–1980 Rauno Mäkelän valmennuksessa hyvin viidennelle sijalle. Puolivälierissä se hävisi Lahden Sampolle otteluvoitoin 2–0. Joukkueessa pelasivat tuolloin muun muassa Suomen mestaruuksia voittaneet Pirjo Wihinen ja Mervi Kontiala. Pirjo-Riitta Leppänen oli IlU:n paras korintekijä ensimmäisellä pääsarjakaudella.


title: Ilomantsin Urheilijat

text: Seuraavalla kaudella joukkue hävisi kaikki ottelunsa ja putosi sarjasta. Joukkueen paras korintekijä oli Marianne Hassinen.


title: Ilomantsin Urheilijat

text: Luettelo pelaajista


title: Ilomantsin Urheilijat

text: Taulukossa on lueteltu Suomen Koripalloliiton tilastopalvelun mukaan Ilomantsin Urheilijoissa Suomen naisten pääsarjaa pelanneet ja vähintään kaksi pistettä tehneet pelaajat. Mainitut ottelu- ja pistemäärät sisältävät myös pudotuspelit.


title: Puheenjohtaja

text: Puheenjohtaja (lyhenne pj. tai puh.joht.) on henkilö, joka johtaa puhetta joko yhtiö- tai hallituksen kokouksessa tai muissa toimielimissä. Puheenjohtajan vahvan aseman vuoksi hän useimmiten myös johtaa kyseisen organisaation työskentelyä ja toimintaa. Lakisääteisissä monijäsenisissä viranomaisissa, kuten kuntien lautakunnissa, on puheenjohtaja. Vapaaehtoisuuteen pohjaavissa organisaatioissa eli yksityisissä yhteisöissä on sekä hallituksensa että muitakin toimielimiä, kuten toimikuntia ja jaostoja.


title: Puheenjohtaja

text: Puheenjohtajat johtavat yhteisöjen hallituksia: osakeyhtiön tai osuuskunnan hallitusta, taikka yhdistyksen, puolueen, säätiön tai muun vastaavan järjestön hallitusta.


title: Puheenjohtaja

text: Varapuheenjohtaja on henkilö, joka toimii puheenjohtajan sijaisena tämän ollessa estyneenä. Joissakin tapauksissa varapuheenjohtajia on useampia. Yleensä varapuheenjohtajaa ei valita virallisesti pienimuotoisissa kokoonpanoissa vaan valitaan hallituksen muista jäsenistä kyseisen kokouksen ajaksi.


title: Jumi

text: Jumi on erityisesti suomalais-ugrilaisia kieliä puhuvien kansojen käyttämä yliluonnollisten ilmiöiden, lähinnä panteistisen maailmanhengen nimitys. Suomen etäsukukielissä se tunnetaan myös nimityksellä jumo. Muiden muassa marit viettävät vuosittain Jumolle omistettua juhlapäivää uhraten lihaa ja viljaa.


title: Jumi

text: Jumi aiheuttaa esimerkiksi eläimelle äkillisen taudin ampumalla näkymättömän nuolen. Arvoituksissa jumi on jokin, jolle on ominaista ehdoton paikallaanolo tai jota on mahdoton kiertää.


title: Jumi

text: Sanan etymologia lienee sama kuin sanalla jumala.


title: Jumi

text: Hyönteislaji tupajumi on saanut nimensä jumista. Puuhun kaivautunut tupajumi aiheuttaa napsuvaa ääntä, jota pidettiin viestinä henkiolennoilta.


title: Jumi

text: Suomalaisessa tarustossa esiintyvät Juminkeko ja Jumin kurikka, mutta näiden merkitys on jäänyt melko lailla arvoitukseksi. Joissakin tapauksissa niillä on viitattu tonttu- eli napakiviin.


title: Jumi

text: Vienankarjalaista kulttuuria edistämään on perustettu Juminkeko-säätiö.


title: Jumi

text: Jumin häät eli jumihäät olivat nuorison leikkihäät, joiden perinne tunnettiin lähinnä Pohjanmaalla ja jonkin verran Keski-Suomessa.


title: Jumi

text: Kustaa Vilkunan "Vuotuisen ajantiedon" (1950) mukaan jumihäiksi kutsuttiin nuorison tanssiaisia, joihin kuului yhdessä nukkuminen. Tanssiaisten jälkeen useat nuoret kävivät pareittain tanssipaikkana toimineen rakennuksen lattialle ja nukkuivat siinä koko yön. Vaatteita ei riisuttu, eikä liian lähelle toista ollut lupa mennä. Jos pari oli liian lähekkäin, menettivät he maineensa. Tämä siveä toimitus oli kuitenkin ihanne, joka joidenkin tietojen mukaan ei aina pitänyt. Asiakirjojen mukaan vuonna 1758 Muhoksen pitäjässä eräs tyttö olisi tullut raskaaksi jumin häissä ja tappanut lapsensa. Tyttö tuomittiin kuolemaan.


title: Jumi

text: Jotkut paheksuivat jumin häitä ja väittivät, että niissä juotiin, syötiin ja tehtiin häpeää. Jotkut tutkijatkin ovat pitäneet jumin häitä hedelmällisyysriitteinä, joita järjestettiin alun alkaen, jotta olisi voitu harjoittaa luvallisesti esiaviollista seksiä sekä mahdollisesti testata morsiamen hedelmällisyys ennen häitä.


title: Jumi

text: Vilkuna kirjoittaa, että lätin kielessä "jumis" on tarkoittanut kaksoistähkää tai yleensä kahta yhteen kasvanutta, siis jumissa olevaa, asiaa. Vilkunan mukaan kyseessä voisi siis olla parin–kolmen vuosituhannen takainen kielikuva ja lainasana.


title: Jumi

text: Jumin häitä on verrattu latvialaisten hedelmällisyyden jumalan Jumisin palvontaan, johon liittyi joidenkin käsitysten mukaan luvallista avioliiton ulkopuolista seksiä. Latvialaisten hedelmällisyysriittien ja suomalaisten jumin häiden yhteyttä ei kuitenkaan ole voitu osoittaa.


title: Jumi

text: Jumin häiden merkitys on jäänyt pitkälti tuntemattomaksi. Toisissa perinteissä hieman samantapaisissa leikkihäissä kerättiin nuorille köyhille tytöille rahaa (kuten oikeissa häissä uudelle parille), mutta jumin häihin rahan keruu ei ilmeisesti kuulunut.


title: Roger Federer

text: Roger Federer (s. 8. elokuuta 1981 Basel) on sveitsiläinen tennispelaaja, olympiavoittaja ja maailman monivuotinen ykköspelaaja. Erityisesti 2000-luvun ensimmäisen vuosikymmenen puolivälin molemmin puolin Federer oli maailman kiistaton ykköspelaaja miesten tenniksessä.


title: Roger Federer

text: Federer on voittanut 99 kaksinpelin ATP–turnausta, joista 20 on Grand Slam -turnauksia. Niistä kahdeksan on Wimbledonin, kuusi Australian avointen, viisi Yhdysvaltain avointen ja yksi Ranskan avointen tennisturnauksen mestaruuksia. Federer ohitti Pete Samprasin voitettujen Grand Slamien määrässä voitettuaan Wimbledonissa 2009. Grand Slam -turnausten finaalipaikkoja hänellä on yhteensä 30 ja niiden semifinaaleihin hän selviytyi vuodesta 2004 vuoteen 2010 yhteensä 23 kertaa peräkkäin. 16. heinäkuuta 2017 Federer pelasi jälleen itsensä historiankirjoihin saavutettuaan ennätyksellisen kahdeksannen Wimbledon-voittonsa.


title: Roger Federer

text:
Kaikkiaan Federer on ollut 151 kaksinpeliturnauksen loppuottelussa. Vuosina 2004–2007 hän ei hävinnyt kuin lähinnä Rafael Nadalille, David Nalbandianille ja Andy Murraylle sekä maaliskuussa 2007 Pohjois-Amerikan kovien kenttien turnauksissa yllättäen kahdesti Guillermo Cañasille.
Helmikuussa 2007 Federer ohitti tilastoissa Jimmy Connorsin, joka oli ollut miesten tenniksen maailmanlistan kärjessä aikanaan yhtäjaksoisesti 160 viikkoa.
Sveitsiläinen ehti olla 2. helmikuuta 2004 – 17. elokuuta 2008 maailmanlistan ykkösenä peräti 237 viikkoa peräjälkeen eli yli 4,5 vuotta. Tämä on pisin katkeamaton valtakausi miesten tenniksen historiassa. Yhteensä hän on ehtinyt olla maailmanlistan ykköspaikalla 310 viikkoa, millä hän pitää hallussaan lajin ennätystä. Aiemmin tämä ennätys oli Pete Samprasin nimissä. Sampras vietti maailmanlistan kärjessä yhteensä 286 viikkoa.


title: Roger Federer

text: Federeriä on kuvailtu lähes täydelliseksi pelaajaksi, joka pärjää alustalla kuin alustalla. Federer on älykäs pelaaja ja taitava muuttamaan peliään olosuhteiden mukaan. Hän on myös tasaisen vahva kaikilla tenniksen osa-alueilla. Joskus hänestä käytetäänkin näiden ominaisuuksien vuoksi ilmaisua "Federer Express". Monet pitävät Federeriä kaikkien aikojen parhaana miespuolisena tennispelaajana.


title: Roger Federer

text: Roger Federer on myös viisinkertainen International Tennis Federationin maailmanmestari. Hän on voittanut tittelin vuosina 2004, 2005, 2006, 2007 ja 2009.


title: Roger Federer

text: Federer aloitti tennisuransa 8-vuotiaana. Hän hermostui helposti juniorina ja rikkoi mailansa, mutta myöhemmin hän on oppinut hallitsemaan hermonsa kentällä ja on tullut tunnetuksi valoisana luonteena myös sen ulkopuolella. Ensimmäisen kilpaottelunsa hän hävisi 0–6, 0–6, mutta se vain kasvatti hänen sisuaan. Hänen ensimmäinen valmentajansa oli Peter Carter, joka menehtyi auto-onnettomuudessa vuonna 2002. Roger Federer omistikin ensimmäisen Grand Slam -voittonsa, vuoden 2003 Wimbledon-voiton, hänen muistolleen.


title: Roger Federer

text: Ensimmäisenä ammattilaisvuotenaan 1998 hän kipusi heti maailmanlistan sijalle 301. Ensimmäisen tennisturnauksensa hän voitti Milanossa, Italiassa ja sen jälkeen voittotahti alkoi vuosi vuodelta kiihtyä.


title: Roger Federer

text: Juniorina hän voitti Wimbledonin ja on yksi harvoista, jotka ovat voittaneet Wimbledonin tennisturnauksen sekä junioreissa että senioreissa. Hän voitti myös vuonna 1998 junioreiden maailmanmestaruuskilpailuina pidetyn Orange Bowlin, jossa hän myös pääsi nelinpelissä toiselle kierrokselle yhdessä parinsa Suomen Jarkko Niemisen kanssa.


title: Roger Federer

text: Roger Federerin lopullinen läpimurto tapahtui vuonna 2004, jolloin hän voitti ensimmäisenä pelaajana sitten vuoden 1988 Mats Wilanderin kolme neljästä Grand Slam -turnauksesta. Hän nousi tenniksen ATP-listalla maailman ykköseksi tuon vuoden helmikuussa, josta lähtien hallitsikin kärkisijaa yli neljä ja puoli vuotta.


title: Roger Federer

text: Heinäkuussa 2005 Roger Federer voitti Wimbledonin kaksinpelin kolmannen kerran peräkkäin kaatamalla finaalissa Andy Roddickin 6–2, 7–6, 6–4. Syyskuussa, kukistettuaan US Openin finaalissa Andre Agassin 6–3, 2–6, 7–6, 6–1, Federeristä tuli ensimmäinen peräkkäisinä vuosina sekä Wimbledonin että US Openin voittanut pelaaja sitten Don Budgen vuosina 1937–1938 ja vasta kolmas kaiken kaikkiaan. Vuonna 2005 Roger Federer hävisi ainoastaan neljä ottelua.


title: Roger Federer

text:
Vuoden 2006 alussa hän voitti Australian avoimen tennisturnauksen toisen kerran urallaan. Hän eteni myös Ranskan avoimissa finaaliin saakka, mutta hävisi lopulta mestaruutensa uusineelle espanjalaiselle Rafael Nadalille. Hän voitti ensimmäisen erän 6–1, mutta hävisi seuraavan 1–6, sitten 4–6 ja ratkaisevan erän hän katkaisupelissä 6–7. Vaikka Federer sanoikin, että Ranskan avointen voittaminen ei ole hänelle erityinen tavoite, hänen arveltiin kuitenkin jatkavan uraansa kunnes saavuttaisi voiton tuossa turnauksessa.
Federer teki samana vuonna Wimbledonin turnauksessa tennishistoriaa voittamalla 27. kesäkuuta 42. peräkkäisen ruohokentällä pelaamansa ottelun. Näin hän rikkoi Björn Borgin vanhan ennätyksen. Lopulta hän myös voitti koko turnauksen neljännen kerran peräkkäin kaatamalla finaalissa Nadalin lukemin 6–0, 7–6, 6–7, 6–3. Täten hänestä tuli viimeisin pelaaja sitten Pete Samprasin, joka on voittanut neljä kertaa peräkkäin Wimbledonin tennisturnauksen. Vuonna 2006 hän voitti kolmannen kerran peräkkäin Yhdysvaltain avoimet kukistamalla finaalissa Andy Roddickin eräluvuin 6–2, 4–6, 7–5 ja 6–1.
Lokakuussa Federer löi Chilen Fernando Gonzálezin omassa synnyinkaupungissaan Baselissa järjestetyn turnauksen finaalissa. Voitto tuli suoraan kolmessa erässä numeroin 6–3, 6–2 ja 7–6 .
Menestyksekkään kautensa päätteeksi Federer voitti vielä marraskuussa Tennis Masters Cupin, Shanghaissa, Kiinassa. Finaalivastustaja James Blake hävisi selvin luvuin, eränumerot Federerille 6–0, 6–3, 6–4.


title: Roger Federer

text:
Roger Federer teki vuonna 2006 oman ennätyksensä voittamalla tuolla kaudella kaikkiaan 12 turnausta. Hän oli myös siihen mennessä ainoa pelaaja, joka oli ansainnut yhden kauden aikana yli 7 miljoonaa euroa palkkiorahoja. Masters cupin voittorahat mukaan lukien hänen pelaamalla saadut ansionsa nousivat vuonna 2006 yli 8 miljoonaan euroon.
Euroopan uutistoimistot valitsivat hänet joulukuussa 2006 jo kolmannen kerran peräkkäin vuoden eurooppalaiseksi urheilijaksi.


title: Roger Federer

text:
Vuoden 2007 Australian avoimissa hän ei hävinnyt erääkään voittaen seitsemän ottelua ja 21 erää. Australian turnauksen pitkässä historiassa tämä oli vasta toinen näin ylivoimainen suoritus. Grand Slam -turnauksissa samaan on yltänyt edellisen kerran Björn Borg Ranskan avoimissa vuonna 1980.
Australian turnauksen finaalissa Federer kaatoi jälleen Chilen Fernando Gonzálezin. Voittoluvut olivat nyt 7–6, 6–4 ja 6–4. Federer johti silloin Gonzálesia otteluvoitoissa jo 10–0.


title: Roger Federer

text:
Australian urotekonsa jälkeen Federer ilmoitti saman tien jatkavansa Grand Slamin eli neljän arvostetuimman turnauksen voiton tavoittelua saman vuoden aikana.
Hänellä oli vuonna 2007 taas mahdollisuus toteuttaa unelmansa voittamalla vihdoin Ranskan avoimen tennisturnauksen sekä saman tien saavuttaa "Grand Slam". Hän oli vuosina 2004 ja 2006 hyvin lähellä tätä tavoitetta, mutta molemmilla kerralla Ranskan avoimet jäi voittamatta. Hän oli ollut jo vuonna 2006 sen loppuottelussa, mutta hävisi tuolloin Rafael Nadalille erin 1–3. Täsmälleen samoin kävi jälleen vuonna 2007.


title: Roger Federer

text:
Kesä-heinäkuussa 2007 Wimbledonissa Federer eteni jälleen loppuotteluun, jossa kohtasi edellisen vuoden tapaan Rafael Nadalin. Ottelusta muodostui aiempaa tiukempi ja ensi kertaa sitten vuoden 2001 Federer joutui ruohokentällä viiden erän otteluun. Vasta lähes neljän tunnin kamppailun jälkeen Federer käänsi sen voitokseen luvuin 7–6, 4–6, 7–6, 2–6, 6–2. Näin hänestä tuli Björn Borgin ohella ainoa pelaaja, joka on voittanut viisi kertaa peräkkäin Wimbledonin.
Syyskuussa 2007 Federer voitti jo neljännen kerran peräkkäin Yhdysvaltain avoimen tennismestaruuden lyömällä loppuottelussa Novak Đokovićin suoraan kolmessa erässä 7–6, 7–6, 6–4.
Lokakuussa 2007 hän voitti toisen kerran peräkkäin kotimaassaan Sveitsissä Baselin tennisturnauksen. Finaalissa kaatui Suomen Jarkko Nieminen 6–3, 6–4.
Syksyn ATP Masters -turnauksissa tuli kaksi yllätystappiota argentiinalaiselle David Nalbandianille. Ensin Madridin finaalissa 6–1, 3–6, 3–6 ja sitten Pariisissa jo 3. kierroksella suoraan erin 0–2.
Kauden päätösturnauksen Tennis Masters Cupin, Shanghaissa, Kiinassa marraskuussa Federer aloitti kokemalla ensimmäisen tappionsa Fernando Gonzálezille. Myös ensi kertaa neljään ja puoleen vuoteen hänelle tuli kaksi tappiota perätysten. Jatkossa hän kuitenkin saavutti voitot Nikolai Davydenkosta ja Andy Roddickista. Semifinaalissa tuli vastaan edellisvuotiseen tapaan Rafael Nadal. Hän kaatui suoraan kahdessa erässä luvuin 6–4, 6–1. Finaalivastustaja oli espanjalainen David Ferrer. Roger Federer jyräsi vastustamattomasti voiton 6–2, 6–3, 6–2. Näin hän voitti tämän turnauksen jo neljännen kerran sekä toisen kerran peräkkäin.


title: Roger Federer

text:
Vuonna 2008 Federer raivasi niin ikään tiensä Roland Garrosin finaaliin Ranskan avoimissa. Tällä kertaa kyyti oli kylmempää, kuin koskaan aiemmin, sillä Rafael Nadal murskasi hänet erin 3–0 (6–1, 6–3, 6–0).
Kesä-heinäkuussa 2008 Federer puolusti Wimbledonin 5 vuoden voittoputkeaan. Hän etenikin vakuuttavasti finaaliin menettämättä erääkään. Vastaan hänelle finaalissa tuli kukas muukaan kuin Rafael Nadal ja kauan hehkutettu unelmafinaali kohosikin yhdeksi suurimmista tennisklassikoista. Nadal vei kaksi ensimmäistä erää lukemin 6–4, 6–4, mutta Federer ei tästä lannistunut, vaan nousi kahdella tie breakkiin menneellä erällä tasoihin (6–7, 6–7). Nadalilla oli neljännen erän tie breakissa jo 2 ottelupalloa, mutta Federer vei erän tie breakin lopulta 10–8. Viidennessä erässä molemmilla oli murtopalloja, mutta tiukan paikan tullen molemmat selvisivät pinteestä. Lopuksi tilanteessa 7–7 Nadal onnistui murtamaan Federerin syötön ja piti tämän jälkeen oman syöttönsä ja näin huikea viides erä päättyi Nadalille 9–7. Ottelu kesti ennätykselliset 4 tuntia 48 minuuttia. Federerin yli viiden vuoden pituinen 65 voitetun ruohokenttäottelun huima putki oli näin katkennut ja kuudes perättäinen Wimbledonin voitto jäänyt haaveeksi. Federer kertoi ottelun jälkeen, ettei Ranskan avointen 3–0-tappio ollut läheskään niin kova paikka kuin Wimbledonin häviäminen.


title: Roger Federer

text: Pekingissä 2008 Federer hävisi yllättäen Yhdysvaltain James Blakelle puolivälierissä. Hän sai kuitenkin tilaisuuden kultaan, kun hän pääsi parinsa Stanislas Wawrinkan kanssa nelinpelin loppuotteluun. He voittivat olympiakultaa kaataen ruotsalaisparin Simon Aspelin–Thomas Johansson erin 3–1 (6–3, 6–4, 6–7, 6–3).


title: Roger Federer

text: Federerin yli neljä ja puoli vuotta yhtäjaksoisesti kestänyt valtakausi miesten tenniksen maailmanlistan ykköspaikalla päättyi 18. elokuuta 2008, jolloin hän menetti sen Rafael Nadalille.


title: Roger Federer

text: Syyskuussa 2008 Federer voitti jo viidennen kerran peräkkäin Yhdysvaltain avoimen tennismestaruuden lyömällä loppuottelussa Andy Murrayn suoraan kolmessa erässä 6–2, 7–5, 6–2.


title: Roger Federer

text: Tammikuussa Federer eteni Australian avoimen tennismestaruusturnauksen loppuotteluun. Vastassa oli Rafael Nadal ja hän osoittautui jälleen vaikeaksi vastustajaksi Roger Federerille. Viisieräinen kamppailu päättyi Nadalin voittoon ja palkintojenjaossa Federerin pettymys tappioonsa sai hänet voimakkaasti liikuttumaan.


title: Roger Federer

text: Ranskan avoimissa 2009 Federer kohtasi loppuottelussa Robin Söderlingin, joka oli yllättäen pudottanut Rafael Nadalin jatkosta neljännellä kierroksella. Federer voitti kolean tuulisessa ja sateisessa säässä pelatun finaalin suoraan kolmessa erässä luvuin 6–1, 7–6, 6–4. Federerin ensimmäinen Ranskan avointen voitto oli samalla hänen uransa 14. Grand Slam -voitto, jolla hän nousi Pete Samprasin kanssa tasoihin voitettujen Grand Slam -turnausten lukumäärässä.


title: Roger Federer

text: Federer teki taas tennishistoriaa 5. heinäkuuta 2009 lyömällä Wimbledonin finaalissa yhdysvaltalaisen Andy Roddickin viisieräisessä ja yli neljä tuntia kestäneessä kamppailussa. Hän otti näin 15. Grand Slam-voittonsa nousten nyt voittojen määrässä tennislegenda Pete Samprasin ohitse.


title: Roger Federer

text: Federer nousi 6. heinäkuuta 2009 jälleen miesten tenniksen maailmanlistan ykköspaikalle ohittaen näin sitä vajaan vuoden ajan hallinneen Rafael Nadalin.


title: Roger Federer

text: Syyskuussa Federer eteni jo kuudennen kerran peräkkäin Yhdysvaltain avointen loppuotteluun, jossa kohtasi argentiinalaisen Juan Martín del Potron. Federer johti ottelua erissä jo 2–1, mutta lopulta Del Potro kiri voittoon 3–2 eräluvuin ottaen uransa ensimmäisen Grand Slam -voiton.


title: Roger Federer

text: Kauden päätösturnauksessa Tennis Masters Cupissa Lontoossa, Federer selvitti tiensä välierään, mutta kärsi siinä tappion Nikolai Davydenkolle erin 1–2.


title: Roger Federer

text: Vuoden ensimmäisessä Grand Slam -turnauksessa Australiassa Federer kohtasi puolivälierässä Nikolai Davydenkon, joka oli muutama viikko aiemmin voittanut hänet Dohan ATP-turnauksen välierässä. Nyt Federer nousi alun erätappion jälkeen voittoon erin 3–1. Välierässä kaatui Jo-Wilfried Tsonga puhtaasti 3–0. Loppuottelussa asettui vastaan skotti Andy Murray. Federer otti pelin hallinnan ja vei ensimmäisen erän 6–3 ja toisen 6–4, mutta kolmannessa Murray paransi peliään ja pääsi jo 5–2 johtoon. Federer kuitenkin tasoitti 6–6:een ja edessä oli katkaisupeli. Siinä Murraylla oli jo viisi eräpalloa, mutta Federer selvitti ne ja voitti lopuksi katkaisupelin 13–11 ja samalla koko ottelun suoraan eräluvuin 3–0. Tämä oli Federerille neljäs Australian mestaruus ja kaikkiaan jo 16. Grand Slam-voitto. Kausi jatkui Indian Wellsin ja Miamin Masters-turnauksilla, joissa Federer koki yllätystappiot Marcos Baghdatisille ja Tomáš Berdychille. Toukokuussa Federer eteni Madridin Masters-massakenttäturnauksen finaaliin, mutta kärsi siinä tappion Rafael Nadalille suoraan kahdessa erässä.


title: Roger Federer

text: Ranskan avoimissa 2010 Federer kohtasi edellisvuotiseen tapaan Robin Söderlingin, mutta nyt jo puolivälierässä. Tällä kertaa tuli tappio erin 1–3. Tämä oli ensi kerta kuuteen vuoteen, kun Federer ei onnistunut etenemään Grand Slam -turnauksen semifinaaliin. Rafael Nadalin otettua viidennen voittonsa Roland Garros`ssa, Federer putosi 7. kesäkuuta 2010 julkaistulla miesten tenniksen ATP-listalla Nadalin jälkeen toiseksi. Näin hän jäi vain viikon päähän Pete Samprasin 286 viikon kärkisijaennätyksestä. Kesäkuussa Hallen nurmikenttäturnauksen loppuottelussa Federer kärsi yllätystappion Lleyton Hewittille eräluvuin 1–2. Vuoden 2002 jälkeen tämä oli Federerille vasta toinen tappio ruohoalustalla. Hallen turnauksen hän on voittanut vuodesta 2003 lähtien viisi kertaa ja otteluvoittoja ehti tulla yhteensä 29 peräkkäin.


title: Roger Federer

text:
Kesäkuun lopulla Wimbledonissa Federer eteni puolivälierään, mutta kärsi siinä yllätystappion tšekki Tomáš Berdychille erin 1–3.
Tämä merkitsi sitä, että ensi kertaa kahdeksaan vuoteen Wimbledonin miesten finaali pelattiin ilman Roger Federeriä. Miesten tenniksen ATP-listalla Federer putosi 5. heinäkuuta 2010 kolmanneksi, joka on alin sijoitus hänelle sitten vuoden 2003.
Elokuussa Rogers Cupissa Torontossa Federer voitti puolivälierässä Berdychin ja välierässä Novak Đokovićin, mutta hävisi loppuottelussa Andy Murraylle suoraan kahdessa erässä 5–7, 5–7. Federer nousi kuitenkin 16. elokuuta julkaistulla miesten tenniksen ATP-listalla Đokovićin ohi kakkoseksi.
Seuraavalla viikolla pelatussa Cincinnatin Masters-turnauksessa Federer voitti puolivälierässä Nikolai Davydenkon suoraan erin 2–0 ja välierässä Rafael Nadalin juuri kukistaneen Marcos Baghdatisin niin ikään suoraan kahdessa erässä. Loppuottelussa oli vastassa Mardy Fish. Ottelusta tuli tasainen ja Federer otti lopulta voiton kolmessa erässä luvuin 6–7(5), 7–6,(1), 6–4. Näin hän voitti tämän turnauksen jo neljännen kerran.